Zer 18 AKKDC08 - Masaba kumana ne Zeremi fɛ ko: «Wili - Bible Search\nZer 17 Zer 19\nZeremi be taga dagadilanla fɛ\n1Masaba kumana ne Zeremi fɛ ko: 2«Wili ka taga dagadilanla ka soo, kuma min be ne fɛ, ne bena o fɔ i ye o yɔrɔ la.» 3Ne wilila ka taga dagadilanla ka soo, ne tagar'a sɔrɔ a be daga dilanna. 4A tun be daga min dilanna, o nana cɛn. Daga dɔw be to ka cɛn ten dagadilanla fɛ. A ye daga wɛrɛ daminɛ n'o bɔgɔmana kelen ye a sago la.\n5O tuma na, Masaba kumana ne fɛ ko: 6«Dagadilanbaga nin ye min kɛ, ne te se k'o ɲɔgɔn kɛ aw Isirayɛlidenw na wa? Ne Masaba le ko ten. Bɔgɔmana be dagadilanbaga bolo cogo min na, aw fana be ne bolo ten, Isirayɛlidenw. 7Tuma dɔ, ne b'a fɔ ko n bena siya, walima jamana dɔ ta ka bɔ yen k'u bugɔ k'u halaki. 8Nga n'u nimisara ka faran u ka kojugu la, ne be n ta dabila. Ne tun ye bɔnɛ min latigɛ, ne tena o lase u ma tugu. 9Waati dɔ, n b'a fɔ ko n bena siya, walima jamana dɔ ɲa. 10Nga n'o be kojugu kɛ ne ɲakɔrɔ, n'u te mɛnni kɛ ne fɛ, ne tun ye hɛrɛ min ŋaniya ta u ye, ne tena o jati tugu.\n11«O la do, a fɔ Zeruzalɛmukaw ni Zuda mara mɔgɔw ye ko ne Masaba le ko ne be balawu labɛnna u kama. Ko ne be koo dɔ latigɛra u kama. Ko u k'u ka taamacogojugu dabila, ka yɛlɛmani don u ka kɛwaliw la. 12Nga, u ben'a fɔ ko: ‹Kuun t'a la i ka kuma tuguni! An be taga n'an ka koow ye ɲa, an kelen kelen bɛɛ bena tugu an ka miiriyajuguw kɔ.› »\nIsirayɛlidenw be ɲinɛ Masaba kɔ\n13O kama, Masaba ko:\n«Aw ye taga ɲiningali kɛ siya wɛrɛw fɛ,\njɔn ye nin ɲɔgɔn mɛn ka ye?\nIsirayɛlidenw ka kojugu juguyara fɔɔ k'a dama tɛmɛ!\n14Fɛɛn min be bɔ Liban *sanji siminin\nani kongo kɔnɔ faraw la,\nmɔgɔ be ban o la wa?\nMɔgɔ be se ka ban jisuma na\nmin be woyo ka bɔ yɔrɔjan wa?\n15K'a sɔrɔ ne ka mɔgɔw ɲinɛna ne kɔ\nka to ka taga joow sɔn,\nminw ye fɛɛn fuw ye.\nO le b'u tunu u ka sira kan.\nU be talontalonna sirakɔrɔw kan\nk'u bila ka sirakolonw ta,\n16k'u ka jamana kɛ dusukasiyɔrɔ\nni lɔgɔbɔyɔrɔ ye tuma bɛɛ.\nTɛmɛbagaw bɛɛ dabari be ban\nfɔɔ u b'u kuun firinfirin.\n17Kɔrɔn fɛ fɔɲɔ be buguri yɛrɛkɛ cogo min na,\nne bena n ka mɔgɔw yɛrɛkɛ ten u juguw ɲa.\nNe tena u filɛ,\nne bena n kɔɔ le sin u ma u bɔnɛ loon na.»\nZeremi b'a juguw danga\n18U ko: «Aw ye na, an ka koo dɔ labɛn Zeremi kama. An tena fɔn Ala ka sariya kalan na sarakalasebagaw fɛ, an tena fɔn lɔnnikɛlaw ka ladiliw la, walima kiraw ka kumaw. An k'a tɔgɔ cɛn, an kan'a ka kuma si jati.»\n19Masaba, mɛnni kɛ ne fɛ.\nNe jalakibagaw ka fɔta lamɛn.\n20Mɔgɔ ka kan ka koɲuman sara ni kojugu ye wa?\nK'a sɔrɔ olu do be jaan bilara ne ɲa.\nKana ɲinɛ ko ne tun lɔra i ɲa\nk'i daali u ye,\njanko i dusu ka suma u kɔrɔ.\n21O la do, a kɛ kɔngɔ k'u deenw halaki,\ni k'a kɛ murujan ka tɛmɛ n'u ye,\nmusow ka bɔnɔ u deenw la,\nu ka kɛ firiyamusow ye.\nFɔɲɔbana k'u cɛɛw faga,\nkanbelenw ka faga kɛlɛ la ni murujan ye.\n22Kulekan ka bɔ u ka soow kɔnɔ,\ntuma min na i bena bari ka benkannikɛlaw ci u kama.\nBari u ye jaan bila ne ɲa waasa ka ne minɛ.\nU ye jɔɔ la ne ɲa.\n23Masaba, u be ne fagayɔrɔ ɲinina cogo min na,\ne b'o bɛɛ kala ma.\nKana u ka hakɛ yafa fewu,\nkana ɲinɛ a kɔ.\nU ka ben i ɲakɔrɔ.\nN'i dimiwaati sera,\ni ka wili u kama.


Sam fɔlɔ 11 AKKDC08 - Amonicɛ Naasi wilila ka kɛlɛ - Bible Search\nSam fɔlɔ 10 Sam fɔlɔ 12\nSam fɔlɔ 11\nSayuli be se amoniw kɔrɔ\n1Amonicɛ Naasi wilila ka kɛlɛ labɛn Yabɛsi kama, Galaadi mara la. Yabɛsikaw bɛɛ y'a fɔ Naasi ye ko a k'a to u be teriya don, k'olu bena baara kɛ a ye. 2Nga a y'u jaabi ko sanni ale ka sɔn ka teriya nin don n'u ye, k'u ka sɔn ale b'u kelen kelen bɛɛ kinibolo ɲaden cici, k'o la, ale bena Isirayɛlidenw bɛɛ maloya. 3Yabɛsi cɛkɔrɔbaw y'a fɔ a ye ko a ka tile wolonwula di u ma, u bena mɔgɔw ci Isirayɛli jamana yɔrɔ bɛɛ la. Ni mɔgɔ ma sɔrɔ min bena olu kisi, k'olu bena u yɛrɛ di a ma. 4Ciden nunu sera Sayuli ka dugu Gibeya kɔnɔ ka kuma nin fɔ jama ye. Jama bɛɛ kasira kosɔbɛ. 5O y'a sɔrɔ Sayuli bɔra foro kɔnɔ n'a be tugura misiw kɔ ka na. A ye ɲiningali kɛ ko: «Mun le ye jama sɔrɔ n'u be kasira ten?» Yabɛsikaw tun ye fɛɛn min fɔ, u y'o fɔ a ye. 6Sayuli y'o kuma mɛn dɔrɔn, Ala ka Nii donn'a la, a dimina kosɔbɛ. 7A y'a ka sɛnɛkɛmisi fila minɛ k'u faga, k'u sogo tigɛtigɛ, k'a ci Isirayɛlidenw ka jamana yɔrɔ bɛɛ la, k'a fɔ ko ni mɔgɔ min banna ka tugu ale ni Samuyɛli kɔ ka taga kɛlɛ la, k'o tigi ka misiw bena minɛ ka tigɛtigɛ ten. Masaba ye siraɲa bila Isirayɛli jama na kosɔbɛ. U wilila ka jɛn ka kɛ kelen ye ka tugu a kɔ. 8Sayuli ye jama jati Bɛzɛki. Minw bɔra Isirayɛli mara la, olu tun ye mɔgɔ waa kɛmɛ saba (300 000) ye, minw bɔra Zuda mara la olu tun ye mɔgɔ waa bi saba (30 000) ye. 9Ciden minw tun nana yen, u y'a fɔ olu ye k'u ka ta'a fɔ Yabɛsikaw ye ko sini u bena dɛmɛ sɔrɔ, tilegwanfɛ. Ciden nunu segira ka taga o kuma fɔ Yabɛsikaw ye, u nisɔndiyara. 10Yabɛsikaw y'a fɔ amoniw ye ko: «Sini an bena na an yɛrɛ di aw ma, fɛɛn min ka di aw ye, aw k'o kɛ an na.»\n11O dugusagwɛ, Sayuli ye jama tilan sigiyɔrɔ saba. U tagara don amoniw ka kɛlɛbolo sigiyɔrɔ la, dugu tun ma gwɛ fɔlɔ, k'u kɛlɛ fɔɔ ka na se tilegwan ma. Mɔgɔ minw sera ka kisi, olu bɛɛ bolila u yɛrɛ kunfɛ, hali mɔgɔ fila yɛrɛ ma se ka to ɲɔgɔn fɛ. 12Jama y'a fɔ Samuyɛli ye ko: «Jɔn le tun b'a fɔra ko Sayuli tena kɛ masacɛ ye an kunna? Aw k'o mɔgɔ nunu d'an ma an b'u faga.» 13Nga Sayuli y'a fɔ ko: «Mɔgɔ si tena faga bii loon nin na, bari Masaba ye Isirayɛlidenw kisi.»\n14Samuyɛli y'a fɔ jama ye ko: «Aw ye na an be taga Giligali janko an ka masaya nin sigi ka ɲa.» 15Jama bɛɛ tagara Giligali k'a fɔ Masaba ɲakɔrɔ tugu ko Sayuli ye u ka masacɛ ye. U ye jɛnɲɔgɔnya sarakaw bɔ Masaba ye o yɔrɔ la. Sayuli ni Isirayɛlidenw bɛɛ nisɔndiyara kosɔbɛ.


Sad 34 AKKDC08 - Musa lɔra Mowabu kɛnɛba la ka taga - Bible Search\nSad 33 Zoz int\n1Musa lɔra Mowabu kɛnɛba la ka taga yɛlɛ Nebo kulu kan, Pisiga kulu kunna, Zeriko ɲafɛ. Masaba ye jamana nin bɛɛ yira a la, k'a ta Galaadi mara la fɔɔ ka se Dan: 2Nɛfutali ka mara bɛɛ, ni Efarayimu ani Manase ka maraw, ni Zuda ka mara fɔɔ ka taga se tileben ɲafan kɔgɔji ma, 3ni Zuda mara worodugu ɲafan fɛ, ani Zurudɛnba kɛnɛ, Zeriko mara, min ye Tamarosundugu ye, fɔɔ ka taga Sowari. 4- Masaba y'a fɔ ko: «A filɛ, ne ye jamana min layidu ta Ibrayima, ni Isiyaka, ani Yakuba ye, tuma min na ne y'a fɔ u ye ko, ne bena jamana nin di aw kɔmɔgɔw ma, n b'a yira i la, nga i tena don yen.»\n5Masaba ka baarakɛla Musa sara yen Mowabu mara la, i ko Masaba tun y'a fɔ cogo min na. 6Ala yɛrɛ y'a suu don Mowabu kulu dɔw furancɛ la Bɛtipewɔri ɲafɛ. Fɔɔ ka se bii ma, mɔgɔ si m'a lɔn a kaburu be yɔrɔ min na. 7Musa satuma na, a tun be ni saan kɛmɛ ni mugan ye, nga a tun be yeli kɛ ka ɲa halibi, a fanga fana tun ma ban.\n8Isirayɛlidenw kasira Musa ka saya la tile bi saba kɔnɔ Mowabu kɛnɛba la. Musa sanga banna ten. 9Hakilitigiya tun be Nun dencɛ Zozuwe la kosɔbɛ, bari Musa tun y'a bolo la a kunna. O la, Isirayɛlidenw ye mɛnni kɛ a fɛ, Masaba tun ye min fɔ Musa ye, u y'o kɛ.\n10- Kira ma wili Isirayɛlidenw cɛma tugu i n'a fɔ Musa, Masaba tun be kuma ni ale ye daa ni daa. 11A y'a ci ka taga taamasiɲɛ ni kabako nunu bɛɛ kɛ Ezipiti jamana na Ezipiti masacɛ n'a ka baarakɛlaw bɛɛ la, n'a ka jamana bɛɛ. 12Isirayɛlidenw bɛɛ ɲakɔrɔ, Musa ye baara kɛ ni sebagaya ye, ka siranyakow kɛ.


Ruti ni Bowazi furula ɲɔgɔn ma | Limaniya sɔbɛ\n1, 2. a) Ruti tun be baara sifa juman lo kɛ? b) Ruti ye koo ɲuman juman lo lɔn Ala ka sariya n’a ka mɔgɔw koo la?\nRUTI ye ɔrizi tusun minw fɛfɛ tile kɔnɔ, a y’u lajɛn ka sonsori u kɔrɔ. Tile be benna Bɛtilehɛmu. Baarakɛla caaman be tagamana dɔɔni dɔɔni ka kɔsegi o dugudennin na min be u gɛrɛfɛ kulu dɔ kan. Baara kɛnin kɔ tile kuru bɛɛ kɔnɔ, Ruti sɛgɛnninba lo sabu kabi sɔgɔma a ma baara dabila. A bele be ɔrizi tusunw gosira ni bere dɔ ye walisa k’u deenw bɔ. O bɛɛ n’a ta, o loon diyara sabu a jigi tun b’a la ka min sɔrɔ, a ye sɔrɔli kɛ ka tɛmɛ o kan.\n2 Yala o firiyamuso ka koow cogoya y’a daminɛ ka fisaya le wa? I ko an y’a ye kalansen tɛmɛnin na, a nɔrɔla a buranmuso Nawomi la. A y’a daa di ko a bena to n’a ye ani ko Nawomi ka Ala Jehova bena kɛ ale fana ka Ala ye. O firiyamuso fila bɔra Mowabu jamana na ka na Bɛtilehɛmu. A ma mɛɛn, Mowabu muso Ruti y’a mɛn ko labɛn ɲuman dɔ be sɔrɔ Jehova ka sariya kɔnɔ ka ɲɛsin fantanw ni lonanw ma Israɛl jamana na. Ayiwa sisan, a y’a ye ko Jehova ka mɔgɔ dɔw b’o sariya labato ani u b’a yira u tagamacogo n’u ka ɲumanya fɛ ko Jehova koo ka di u ye. O lo ye Ruti dusu saalo.\n3, 4. a) Bowazi ye Ruti jija cogo di? b) Bi, wariko ka gwɛlɛ kosɔbɛ, Ruti ka ɲɛyirali be se k’an dɛmɛ cogo di?\n3 Bowazi tun ye o ɲɔgɔnna mɔgɔw dɔ ye. Cɛkɔrɔba nafolotigi dɔ tun lo. Ruti ye fɛfɛri kɛ ale lo ka forow kɔnɔ. Bi, a ye Ruti minɛ i n’a fɔ a denmuso yɛrɛ. Bowazi ye Ruti tando sabu a y’a janto Nawomi la ani a y’a latigɛ ka na a yɛrɛ dogo Jehova Ala ka gamanw kɔrɔ. Ni Ruti be miiri o kuma diimanw na, a tɛ se n’a ma yɛlɛ a yɛrɛ kɔnɔ.—Ruti 2:11-14 kalan.\n4 O bɛɛ n’a ta, a be jɔrɔla a yɛrɛ ka siniɲasigi koo la. Komi ale ye lonanmuso fantan ye, ani cɛɛ ni deenw t’a fɛ, cogo di a bena se k’a janto ale yɛrɛ la ani Nawomi fana na? Yala u bena se ka balo fɛfɛri dɔrɔn fɛ wa? Ani jɔn lo bena a janto ale yɛrɛ la n’a nana kɔrɔ? A tɛ bari an na n’o haminanko ɲɔgɔnw b’a tɔɔrɔ. Bi, wariko ka gwɛlɛ kosɔbɛ ani Ruti ka hami ɲɔgɔn be mɔgɔ caaman tɔɔrɔla. An k’a filɛ cogo min na Ruti ka limaniya y’a dɛmɛ k’o gwɛlɛyaw muɲu. O la, an bena se k’a ladegi faan caaman fɛ.\nN’u ko denbaya, o ye mun lo ye?\n5, 6. a) Ruti ye tile fɔlɔ min kɛ fɛfɛri la Bowazi ka foro kɔnɔ, a ye mun lo sɔrɔ o la? b) Nawomi ye Ruti ye tuma min na, o ye mun lo kɛ a la ani a ye mun lo fɔ?\n5 Ruti y’a ka ɔrizi gosi k’a deenw cɛ ka ban tuma min na, a y’a ye ko a ye fɛfɛri kɛ ka efa ɲɛɛ kelen sɔrɔ, o be bɛn litiri 22 ma. A ka doni gwiliya be se kilo 14 ɲɔgɔn ma! N’a sɔrɔ a y’o siri fani dɔ kɔnɔ, k’o ɲun, ani ka Bɛtilehɛmu sira minɛ. O y’a sɔrɔ suu be ɲini ka ko.—Ruti 2:17.\n6 A diyara Nawomi ye k’a buranmuso kanulen ye. N’a sɔrɔ a kabakoyara k’a ye ko Ruti ye ɔrizi caaman sɔrɔ. Bowazi tun ye dumunifɛn min di baaradenw ma, Ruti nana n’o tɔɔ ye fana. Ale ni Nawomi y’o dama dumu ɲɔgɔn fɛ. Nawomi y’a ɲininga ko: “I tagara fɛfɛri kɛ jɔn le fɛ bii? I tagara baara kɛ jɔn ka foro la? Mɔgɔ min y’i minɛ ka ɲa, Ala ka barika don o tigi la.” (Ruti 2:19). Nawomi be se kɔrɔsili la. A y’a faamu ko Ruti tɛ se ka ɔrizi caaman nin ɲɔgɔn sɔrɔ ni mɔgɔ dɔ m’a janto a la ka ɲumanya kɛ a ye.\n7, 8. a) Nawomi b’a jati ko Bowazi ka ɲumanya bɔra jɔn lo la, ani mun na do? b) Ruti y’a ka kanuya kantigiman yira a buranmuso la cogo di tugun?\n7 U fila ye baro daminɛ ani Ruti ye Bowazi ka ɲumanya lakali Nawomi ye. O diyara Nawomi ye kosɔbɛ ani a ko: “Matigi ka duba i ye, katuguni Matigi tɛ a ka ɲumaya dabila mɔgɔ ɲɛnamaw ni mɔgɔ salenw la.” (Ruti 2:20, ABM). Nawomi b’a jati ko Bowazi ka ɲumanya bɔra Jehova lo la. Ale lo b’a sagokɛlaw jija u k’u tɛgɛ labila ka tɔɔw sɔn, ani a b’a daa di ko a bena u sara u ka ɲumanya kosɔn. *—Talenw 19:17 kalan.\n8 Bowazi y’a fɔ Ruti ye ko a ka to ka na fɛfɛri kɛ ale ka forow kɔnɔ a ka baaraden muso misɛnw gɛrɛfɛ. O la, sumantigɛlaw tɛna a darabɔ. Nawomi ye Ruti ladi ko a ka sɔn Bowazi ka kuma ma. Ruti y’o ladili sira tagama. A fana ‘tora n’a buranmuso ye.’ (Ruti 2:22, 23). Kuma nunu b’a yira an na tugun jogo jɔnjɔn min be Ruti la: kanuya kantigiman. Ruti ka koo b’an lasun an k’an yɛrɛ ɲininga ko: Yala an b’an mako don sɔbɛ la an ka denbayamɔgɔw la i n’a fɔ Ruti y’a kɛ cogo min na wa? Yala an b’u dɛmɛ ni kanuya ye walisa k’u mako wasa wa? Jehova tɛ ɲinɛ o kanuya kantigiman ɲɔgɔn kɔ abada.\nRuti ni Nawomi ka koo b’an hakili jigi ko an be denbaya min kɔnɔ, a koo ka kan ka gwɛlɛya an ma\n9. An be kalan juman sɔrɔ Ruti ni Nawomi fɛ denbaya koo la?\n9 Yala a be se ka fɔ Ruti ni Nawomi fila dɔrɔn ma ko u tun ye denbaya ye wa? Dɔw b’a jati ko walisa denbaya ka kɛ denbaya “yɛrɛyɛrɛ” ye, furucɛ ni furumuso, cɛdenw ni musodenw, mamacɛ ni mamamuso ani somɔgɔ wɛrɛw ka kan ka kɛ yen. Nka hali denbayaw bɛɛ la dɔgɔmannin kɔnɔ, Jehova sagokɛlaw be se k’u kɔnɔ gwɛ ɲɔgɔn ye ani k’a to dusudiya, ɲumanya ni kanuya ka kɛ yen. Ruti ni Nawomi ka koo b’o lo yira an na. I be denbaya min kɔnɔ, yala a koo ka gwɛlɛ i ma wa? Yezu y’a ka kalandenw hakili jigi ko hali ni denbaya t’an fɛ, kafodenw be se ka jati an somɔgɔw ye.—Mariki 10:29, 30.\nRuti ni Nawomi ye ɲɔgɔn dɛmɛ ani ka ɲɔgɔn jija\n“Kunmabɔli jo bɛ a fɛ”\n10. Nawomi tun b’a fɛ ka Ruti dɛmɛ cogo juman na?\n10 K’a ta ɔrizi tigɛwagati ma awirilikalo la ka taga se alikama tigɛwagati ma zuwɛnkalo la, Ruti tora ka fɛfɛri kɛ Bowazi ka forow kɔnɔ. Wagati be tɛmɛna, ani Nawomi be miirila ale bena se ka min kɛ a buranmuso kanulen ye. K’u to Mowabu jamana na, Nawomi kɔni tun lanin b’a la ko ale tɛ se ka Ruti dɛmɛ cogo si la a ka cɛɛ wɛrɛ sɔrɔ (Ruti 1:11-13). Nka, sisan kɔni, miiriya wɛrɛ lo b’a kɔnɔ. A y’a fɔ Ruti ye ko: “Ne denmuso, ne man kan ka sigiyɔrɔɲuman ɲini i ye wa”? (Ruti 3:1). O wagati la, mɔgɔw delinanko tun lo ka furuɲɔgɔnma ɲini u deenw ye. Ruti do be se ka jati Nawomi denmuso yɛrɛyɛrɛ ye. A b’a fɛ ka “sigiyɔrɔɲuman” ɲini a ye. O kɔrɔ, a b’a fɛ Ruti ka cɛɛ sɔrɔ min bena a tanga ani ka lafiya di a ma. Nka Nawomi bena se k’o kɛ cogo di do?\n11, 12. a) Nawomi y’a fɔ ko “kunmabɔli jo” be Bowazi fɛ. A kaan tun be Ala ka sariya labɛn ɲuman juman ma? b) Ruti y’a buranmuso ka ladili ta cogo di?\n11 Loon fɔlɔ min na Ruti ye Bowazi kofɔ, Nawomi y’a fɔ ko: “Nin cɛ ka surun an na. Kunmabɔli jo bɛ a fɛ.” (Ruti 2:20, AMB). O kumaw kɔrɔ ko di? Labɛn ɲuman dɔ tun be Musa ka sariya kɔnɔ min be se ka denbayaw dɛmɛ n’a y’a sɔrɔ dɛsɛ b’u kan fantanya kosɔn, wala u ka somɔgɔ dɔ saya kosɔn. Ni muso dɔ cɛɛ tun sara k’a sɔrɔ a ma deen wolo fɔlɔ, o tun be kɛ dusukasiba ye a fɛ sabu a cɛɛ tɔgɔ tun be tunu bɔnsɔn nataw cɛma, o kɔrɔ, a tun tɛna mamadenw sɔrɔ. Nka, Ala ka sariya tun be sira di banbagatɔ balimacɛ ma a k’o firiyamuso furu walisa cɛɛntabaga ka sɔrɔ banbagatɔ la ani a tɔgɔ ka to. *—Deter. 25:5-7.\n12 Nawomi y’a ɲɛfɔ Ruti ye a ka ɲi ka min kɛ. Nawomi ye fɛɛrɛ min labɛn, i ka miiri k’a filɛ o ye Ruti kabakoya cogo min na. Israɛldenw ka sariya ye fɛɛn kura ye Ruti fɛ, a bele tɛ u ka landaw bɛɛ lɔn fɔlɔ. Nka komi a be Nawomi bonya kosɔbɛ, a y’a tulo malɔ ka mɛnni kɛ a fɛ koɲuman. Nawomi ye Ruti ladi ko a ka min kɛ, n’a sɔrɔ o tun ye koo kura ye a ɲɛɛ na, wala maloyako tun lo. N’a sɔrɔ a yɛrɛ tun b’a jati k’o b’ale mafiɲɛya, nka a sɔnna k’o kɛ. A y’a yɛrɛ majigi k’a fɔ ko: “I ye min fɔ, n bena o bɛɛ kɛ.”—Ruti 3:5.\n13. Ruti sɔnna mɔgɔkɔrɔbaw ka ladiliw ma, an be kalan juman lo sɔrɔ o koo la? (Job 12:12 fana lajɛ.)\n13 Tuma dɔw la, a man nɔgɔ kanbelew ni sunguruw fɛ ka sɔn mɔgɔw ka ladiliw ma minw ka kɔrɔ n’u ye ani u be koo lɔn ka tɛmɛ u kan. U ka teli k’a miiri ko gwɛlɛya minw b’olu kan, mɔgɔkɔrɔbaw tɛ o faamu ka ɲɛ. Ruti ka majigilenya b’an hakili jigi ko an koo ka di mɔgɔkɔrɔba minw ye ani u b’an ka ɲɛ fɛ, n’an b’olu ka hakilitigiya kumaw lamɛn, o bena an nafa kosɔbɛ (Zaburuw 71:17, 18 kalan). Nka, Nawomi ye ladili juman lo di Ruti ma? Yala o ladili ye Ruti nafa wa?\n14. Gendege ye mun lo ye, ani baara juman lo be kɛ a kan?\n14 O loon sufɛ, Ruti tagara gendege kan. Yɔrɔ dɔ lo foro kɔnɔ u ye min gosi ka ja k’a kɛ sumangosikɛnɛ ni suman fiyɛyɔrɔ ye. A tun ka teli ka kɛ kulu gɛrɛ na wala a sanfɛ, yɔrɔ min na fɔɲɔ be fiɲɛ kosɔbɛ tileben wagati la. Walisa ka sumankisɛ woloma ka bɔ ɲagaw la, sɛnɛkɛlaw tun b’u bɛɛ cɛ ni pɛlu wala minan sifa dɔ ye k’u fili sanfɛ. O la, fɔɲɔ tun be taga ni ɲaga ye ani kisɛw tun be ben duguma sabu olu ka gwili.\n15, 16. a) Koo min kɛra gendege kan Bowazi ka baara banni kɔ sufɛ, i k’o lakali. b) Bowazi bɔra a kala ma cogo di ko Ruti lanin be ale seen kɔrɔ?\n15 Baara be ɲini ka ban. Ruti be leeru ka filɛri kɛ. Bowazi be baara kɔrɔsira, a ka sumankisɛw be tonna ɲɔgɔn kan. A ye dumuni kɛ ni ninsɔndiya ye, o kɔ a tagara la suman gɛrɛfɛ. Mɔgɔw tun be to k’o lo kɛ walisa soonw kana na sumankisɛ cɛ. Ruti ɲɛɛ be Bowazi la a be lara. Nawomi tun ye min fɔ a ye, wagati sera a fɛ k’o kɛ sisan.\n16 Ruti gwɛrɛla Bowazi la, a dusukun be panpanna. A ɲɛɛ b’a la ko Bowazi be sinɔgɔra kosɔbɛ. A gwɛrɛla ka birifani bɔ Bowazi seenw kan ani ka la u kɔrɔ i ko Nawomi tun y’a fɔ a ye cogo min na. O kɔ, a ye kɔnɔni kɛ. Wagati be tɛmɛna. A kɔrɔtɔninba lo. A laban, dugutilama, Bowazi y’a yɛrɛ sama. Nɛnɛ y’a minɛ, a yɛrɛyɛrɛtɔ wulila ko a b’a seenw datugu. Nka, a y’a kɔrɔsi ko mɔgɔ dɔ be yen. Bibulu b’a fɔ ko: “A y’a ye ko muso dɔ lanin be a seen kɔrɔ.”—Ruti 3:8.\n17. Minw b’a miiri ko Ruti ka kɛtaw bɛnnin tɛ, olu tɛ koo jɔnjɔn fila juman lo kala ma?\n17 Bowazi ye ɲiningali kɛ ko: “Jɔn don?” N’a sɔrɔ Ruti yɛrɛyɛrɛtɔ y’a jaabi ko: “Ne ye i ka jɔnmuso Ruti ye. I ka birifini biri i ka jɔnmuso la, katuguni ne kunmabɔli jo bɛ i fɛ.” (Ruti 3:9, ABM ). Bi, dɔw b’a miiri ko Ruti ka kɛtaw n’a ka kumaw b’a yira ko a tun b’a fɛ ka la ni Bowazi ye le. Nka o mɔgɔw tɛ koo jɔnjɔn fila kala ma: Fɔlɔ, Ruti y’o koo kɛ ka kɛɲɛ n’a ka wagati la landaw ye. O landaw fanba tununa kabi wagati jan. O kama, a bɛnnin tɛ ka Ruti ka kɛtaw suma ni bi mɔgɔw ka tagamacogo nɔgɔnin ye. Filanan, Bowazi y’o koo jati cogo min na, o b’a yira ko ale fɛ Ruti ma koo nɔgɔnin si kɛ, nka a yɛrɛ ka kan ni tandoli ye.\nŊaniya jugu ni hasiriya koo si tun tɛ Ruti kɔnɔ tuma min na a kumana Bowazi fɛ\n18. Bowazi ye mun lo fɔ walisa ka Ruti hakili sigi? Bowazi kaan be Ruti ka kanuya kantigiman kɛcogo fila juman ma?\n18 Bowazi ye Ruti jaabi ni dususuman ni kaan diiman ye ko: “Masaba k’i ta ɲa, ne denmuso! I ye fɛɛn min kɛ, o be i ka mɔgɔsɔbɛya yira ka tɛmɛ fɔlɔta kan. I ma tugu kanbelen si kɔ, a fantan walima nafolotigi.” (Ruti 3:10). N’a sɔrɔ o kumaw ye Ruti hakili sigi. Bowazi be “fɔlɔta” min kofɔra, o ɲɛsinna Ruti ka kanuya kantigiman koo ma tuma min na a tugura Nawomi kɔ ka na Israɛl jamana na ani a y’a janto a la. Ruti y’a ka kanuya kantigiman yira siɲɛ filanan na a kɛtɔ ka sɔn ka furu cɛkɔrɔba dɔ ma walisa Nawomi n’a cɛɛ sanin tɔgɔw kana tunu. Bowazi b’a lɔn ko Ruti ma kɔrɔ fɔlɔ. O ɲɔgɔnna muso ka teli ka ɲɛbɔ kanbele lo fɛ, a fantan walima nafolotigi. Nka Ruti b’a fɛ ka ɲumanya kɛ Nawomi n’a cɛɛ sanin fana ye. A b’a fɛ banbagatɔ tɔgɔ kana tunu a faso la. Bowazi kabakoyara k’a ye ko Ruti t’a yɛrɛ dɔrɔn nafa ɲini.\n19, 20. a) Mun na Bowazi ma sin ka Ruti furu kelen? b) Cogo juman na Bowazi y’a janto Ruti tɔgɔ koo la ani a ye ɲumanya juman kɛ a ye?\n19 Bowazi y’a fara a kan ko: “Sisan, ne denmuso, i kana siran. I mana fɛɛn o fɛɛn ɲini, ne bena o kɛ i ye, bari ne ka mɔgɔw bɛɛ y’a lɔn ko i ye musoɲuman ye.” (Ruti 3:11). A diyara Bowazi ye k’a ye ko Ruti b’a fɛ ale k’a furu k’a kunmabɔ. N’a sɔrɔ o koo ma bari a la. Nka komi Bowazi ye mɔgɔ tilennin ye, a t’a fɛ k’a yɛrɛ diyanyeko dɔrɔn kɛ. A y’a fɔ Ruti ye ko kunmabɔli joo be cɛɛ wɛrɛ fɛ min ka surun Nawomi cɛɛ la ka tɛmɛ ale kan. Bowazi bena taga o koo fɔ o cɛɛ ye fɔlɔ walisa ka sababu di a ma a ka Ruti furu.\nRuti ye tɔgɔ ɲuman sɔrɔ a kɛtɔ ka mɔgɔw minɛ ni ɲumanya ye ani ka bonya la u kan\n20 Bowazi y’a ɲini Ruti fɛ ko a ka segi ka la ka lafiɲɛ fɔɔ kɛnɛbɔda fɛ, o kɔ a ka wuli ka taga mɔgɔw kana a ye. A t’a fɛ Ruti tɔgɔ n’ale yɛrɛ tɔgɔ ka tiɲɛ, mɔgɔw kana na a miiri ko u fila ye kakalayako dɔ kɛ. Ruti segira ka la Bowazi seenw kɔrɔ. N’a sɔrɔ a hakili siginin lo sisan sabu Bowazi y’a jaabi ni kaan diiman ye. Sanni dugu ka gwɛ kosɔbɛ, Ruti wulila. Bowazi y’a ka fani fa ni ɔrizi sumankisɛ ye. O kɔ, Ruti kɔsegira Bɛtilehɛmu.—Ruti 3:13-15 kalan.\n21. Mun lo y’a to Ruti tɔgɔ bɔra ko a ye “musoɲuman” ye? An be se k’a ladegi cogo di?\n21 A kɛra dusudiyako ye Ruti fɛ k’a mɛn Bowazi daa la ko jama bɛɛ b’a lɔn ko ale ye “musoɲuman” ye! A tun ka di Ruti ye ka Jehova lɔn ani k’a bato minkɛ, siga t’a la o lo kɛra sababu ye a y’o tɔgɔɲuman sɔrɔ. A fana ye ɲumanyaba kɛ Nawomi n’a ka siyamɔgɔw ye ani a’ y’a mako don u la. A diyara a ye k’a yɛrɛ degi Israɛldenw ka koo kɛcogow n’u ka landaw la a tun tɛ minw lɔn. N’an b’a fɛ ka Ruti ka limaniya ɲɔgɔn ladegi, an ka ɲi ka bonyaba la mɔgɔw kan, u ka koo kɛcogow n’u ka landaw mana kɛ min o min ye. N’an y’o kɛ, an fana bena tɔgɔ ɲuman sɔrɔ.\nSigiyɔrɔɲuman Ruti ye\n22, 23. a) Bowazi ye suman hakɛ min di Ruti ma, kɔrɔ juman be se ka sɔrɔ o la? (Jukɔrɔla kunnafoni lajɛ fana). b) Nawomi ye ladili juman di Ruti ma?\n22 Ruti senin soo kɔnɔ, Nawomi y’a ɲininga ko: “N denmuso, e ye jɔn lo ye?” Komi dugu tun ma gwɛ ka ɲɛ fɔlɔ, n’a sɔrɔ o lo y’a to a y’o ɲiningali kɛ. Nka a be se ka kɛ ko Nawomi tun b’a fɛ k’a lɔn fana ni Ruti ka koow cogoya b’a nɔɔ na wala ni cɛɛ bɔra a la. Koo minw kɛra Ruti ni Bowazi cɛ, a sinna k’u bɛɛ lakali Nawomi ye. Bowazi ye ɔrizi caaman min di a ma ko a k’u di Nawomi ma, a y’o yira Nawomi la fana. *—Ruti 3:16, 17, ABM.\n23 Nawomi ye ladili ɲuman di Ruti ma ko a ka sigi yɔrɔ kelen soo kɔnɔ o loon na, a kana taga fɛfɛri kɛ forow kɔnɔ. A ye Ruti hakili sigi ko: “Cɛɛ nin tena lafiɲɛ n’a ma koo nin ɲanabɔ bii yɛrɛ.”—Ruti 3:18.\n24, 25. a) Bowazi y’a yira cogo di ko ale ye cɛɛ tilennin ye min t’a yɛrɛ nafa dɔrɔn ɲini? b) Jehova ye Ruti duga cogo juman na?\n24 Nawomi ma fili Bowazi koo la. Bowazi tagara sigi dugu donda la, yɔrɔ min na cɛkɔrɔbaw ka teli ka ɲɔgɔn lajɛn. A tun ye cɛɛ min kofɔ Ruti ye, a ye kɔnɔni kɛ fɔɔ ale ka na. Seerew ɲɛɛ na, Bowazi y’o cɛɛ ɲininga n’a b’a fɛ ka Ruti furu k’a kunmabɔ. Nka, o cɛɛ banna. A y’a fɔ ko ale t’a fɛ k’a ka cɛɛn nagasi. Seerew ɲɛɛ na dugu donda la, Bowazi y’a fɔ ko ale bena kɛ kunmabɔbaga ye ka Nawomi cɛɛ Elimelɛki ka forow san ani ka firiyamuso Ruti furu, o min tun ye Elimelɛki dencɛ Malɔn ka muso ye. Bowazi ko ale jigi b’a la ko o bena kɛ sababu ye ka “denkɛ salen tɔgɔ lawuli a ciyɛn na.” (Ruti 4:1-10, ABM ). Tiɲɛn na, Bowazi ye cɛɛ tilennin ye min t’a yɛrɛ nafa dɔrɔn ɲini.\n25 Bowazi ye Ruti furu. Bibulu b’a fɔ ko: “Masaba [Jehova] y’a hakili to Uruti la, a ye kɔnɔ ta ka dencɛ wolo.” Bɛtilehɛmu musow ye duga kɛ Nawomi ye ani ka Ruti tando ko a ka fisa Nawomi fɛ ni dencɛ wolonfila ye. Ruti dencɛ nana kɛ masacɛba Dawuda mamacɛ ye (Ruti 4:11-22). Dawuda nana kɛ Yezu Krista bɛnba ye.—Mat. 1:1. *\nJehova ye Ruti duga sabu a ye nɛɛma di a ma a ka kɛ Masiya bɛnba dɔ ye\n26. Ruti ni Nawomi ka koo b’an hakili jigi mun lo la?\n26 Tiɲɛn na, Jehova ye Ruti duga. Nawomi ye Ruti dɛmɛ k’o deen lamɔ i n’a fɔ a yɛrɛ dencɛ lo, ani Jehova ye ale fana duga. O muso fila ka koow be ladili barikamanw di an ma. U b’a yira ko mɔgɔ minw b’u majigi ka baara kɛ sɔbɛ la walisa k’u ka balo sɔrɔ, Jehova b’u kɔrɔsi. Minw fana be jɛn n’a ka mɔgɔw ye k’ale bato kantigiya la, a tɛ ɲinɛ olu kɔ. Minw ye mɔgɔ kantigimanw ye i n’a fɔ Bowazi, Nawomi ani Ruti, a tɛ ɲinɛ fana abada k’olu sara.\n^ dakun 7 Nawomi y’a kɔrɔsi ko Jehova ka ɲumanya tɛ dan mɔgɔ ɲɛnamanw dɔrɔn ma, a be ɲumanya kɛ mɔgɔ saninw fana ye. Nawomi ka cɛɛ n’a dencɛw sara. Ruti ka cɛɛ fana sara. Siga t’a la, o cɛɛ saba koo tun ka di kosɔbɛ Nawomi ni Ruti ye. Ɲumanya fɛɛn o fɛɛn tun mana kɛ Nawomi ni Ruti ye, a kɛra o cɛɛw lo ye tiɲɛn na sabu a tun ka di u ye mɔgɔw k’u muso kanulenw minɛ ka ɲɛ.\n^ dakun 11 Joo tun be mɔgɔ fɔlɔ min fɛ k’o firiyamuso furu, o tun ye banbagatɔ baden dɔ lo ye. Ni baden tun t’a fɛ, o muso tun be di a somɔgɔ dɔ ma min ka surun a la balimaya la i n’a fɔ cɛɛn koo tun be ɲɛnabɔ cogo min na.—Nɔnb. 27:5-11.\n^ dakun 22 Bowazi ye minan min ɲɛɛ wɔɔrɔ di Ruti ma, o hakɛ ma lɔn. N’a sɔrɔ a tun b’a fɛ k’a yira ko lafiɲɛlon be tugu baarakɛlon wɔɔrɔ kɔ cogo min na, o cogo kelen na Ruti ka firiya wagati sɛgɛn bena ban. O kɔ, Ruti bena “nisɔndiya” ka cɛɛ ni gwaso hɛɛrɛman sɔrɔ. N’a sɔrɔ o minan tun ye pɛlu lo ye ani Ruti tun be se k’a ɲɛɛ wɔɔrɔ dɔrɔn lo ɲun.\n^ dakun 25 Bibulu be muso duuru minw kofɔ Yezu bɛnbaw cɛma, Ruti ye olu dɔ ye. Bowazi bamuso Rahab fana ye olu dɔ ye (Mat. 1:3, 5, 6, 16). Olu fila si tun tɛ Israɛlden ye.\nRuti ye kanuya kantigiman yira Nawomi la cogo di?\nNawomi ye kanuya kantigiman yira Ruti la cogo di?\nMun na Jehova sagokɛla dɔw koo ka gwɛlɛ a ma i n’a fɔ Bowazi, Nawomi ani Ruti?\nE bena mun lo kɛ walisa ka Ruti ka limaniya ɲɔgɔn ladegi?\nU ka limaniya ladegi Limaniya Ala la\nA ci dɔ ma A ci dɔ ma “Musoɲuman”


MAKABEW FILANAN 2 AKKDC08 - A sɛbɛnnin be kitabu - Bible Search\nMAKABEW FILANAN 1 MAKABEW FILANAN 3\nMAKABEW FILANAN 2\n1A sɛbɛnnin be kitabu kɔrɔman dɔw kɔnɔ ko kira Zeremi tun ye mɔgɔw ladi minw tun be tagara jamana na fanga la, k'u ka tasuma ta sarakabɔyɔrɔ kan k'a bila yɔrɔ dɔ la u lanin be min na i ko a fɔra ka tɛmɛ cogo min na. 2Kira tun ye sariya di o taabaga nunu ma ka ban, ka sɔrɔ ka kangari la u ye ko u kana ɲinɛ Matigi ka fɔta kɔ, ko n'u ye joo sanulamanw ni warigwɛlamanw n'u ka masirifɛnw ye tuma min na, k'u kana u hakili ɲagami. 3A y'o bɔɲɔgɔnko ladili wɛrɛw di ko u kan'a to sariya koo be bɔ u dusu la. 4A fɔra o kitabu nin kɔnɔ fana ko Ala kumakan sera kira ma, a tagara ni Ɲɔgɔnkunbɛn fanibugu ni Ala ka layidu taamasiɲɛ kɛsu ye kulu kan. Musa tun yɛlɛla min kan ka jamana filɛ, Ala tun y'a daa di a ka jama ma min kosɔn. 5Ko Zeremi sera o yɔrɔ la, ka farawo dɔ ye, a ye fanibugu ni kɛsu nin bila yen, ni wusulan jɛniyɔrɔ. O kɔ, a y'a donda tugu. 6A bilasirabaga dɔw tun kɔsegira k'u bena taga taamasiɲɛ dɔw kɛ yen, nga u ma se ka yɔrɔ nin ye. 7Zeremi y'o mɛn tuma min na, a y'o tigiw jalaki k'a fɔ u ye ko: «O yɔrɔ nin tena ye fɔɔ Ala ka tila a ka jama lajɛn la, k'a yira u la ko ale makarila u la. 8O tuma na, Matigi bena minan nunu yɔrɔ yira kura ye. A ka nɔɔrɔ bena bɔ kɛnɛ kan ni sankaba ye, i n'a fɔ Musa ka tile ta kɛra cogo min na, ani Solomani ta. Ale tun ye Ala dali tuma min na, ka Alabatosoba kalifa a ma ni boɲaba ye.» 9A fɔra fana ko Solomani ka hakilitigiya la, a ye Alabatosoba kalifa saraka bɔ k'a yira cogo min na ko a lɔra ka ban. 10Musa tun ye Matigi dali, tasuma bɔra sankolo la ka na sarakafɛnw jɛni. O cogo kelen na fana, Salomɔn ye dalili kɛ, tasuma jigira ka na saraka jɛnitaw jɛni. 11Musa tun y'a fɔ ko hakɛ yafa saraka tun ma dumu minkɛ, k'o la, tasuma y'o jɛni. 12O cogo kelen na, Salomɔn fana ye ɲanagwɛ kɛ tile seegi.\nSɛbɛ minw tun jɛnsɛnna\n13Sɛbɛ minw koo fɔra ka tɛmɛ, ani Neemi ye min sɛbɛn, a fɔra u kɔnɔ fana ko Neemi ye sɛbɛbilayɔrɔ labɛn, ka masaw ni kiraw ka sɛbɛ mara yen, ni Dawuda ye minw sɛbɛn, ni masaw ka batakiw minw be sarakaw koo fɔ. 14O cogo kelen na, Zuda tun ye sɛbɛn jɛnsɛnninw bɛɛ lajɛn. Minw tun jɛnsɛnna an kɛlɛ tuma na. U b'an bolo. 15N'aw mako b'u la, aw ka mɔgɔ dɔw ci ka na u minɛ.\nAlabatosoba saniyako ɲanagwɛ\n16An be bataki nin cira aw ma tuma min na, an labɛnnin lo ka Alabatosoba saniyako ɲanagwɛ kɛ. A ka ɲi aw k'o ɲanagwɛ kɛ o loonw na. 17Ala min y'a ka jama bɛɛ kisi, ka jamana ni masaya di u bɛɛ ma, ni sarakalasebaara, ni Alabatosoba kɔnɔ baara. 18I ko a tun y'a fɔ cogo min na a ka sariya kɔnɔ. An lanin b'a la ko yanni dɔɔni, ko Ala nin le bena makari an na. An dɔ be sɔrɔ jamana o jamana na dugukolo kan, a bena an sama ka bɔ yen k'an lajɛn yan, a ka jamana nin na. Bari, a y'an bɔsi sigɛnbaw la, k'a batoso saniya.\nSɛbɛ nin labɛnbaga kumakan\n19Min ye Zuda Makabe n'a badenw ka koo ye, ani Alabatosoba saniyako, ni sarakabɔyɔrɔ kalifako, 20ani u ye kɛlɛ minw kɛ ni Antiyokusi Epifani n'a dencɛ Epatɔri ye, 21ani u ye fɛɛn minw ye sankolo kɔnɔ, minw yekun ye ka mɔgɔŋanaw dɛmɛ minw tun be kɛlɛ kɛra ni jagwɛlɛya ye zuwifuw ka Alasira kosɔn. A kɛra ten, o n'u ka dɔgɔya bɛɛ, u sera ka jamana bɛɛ minɛ tugu, ka benkannikɛla jamaba gwɛn. 22U ye Alabatosoba nin minɛ, min tɔgɔ bɔra diɲɛ yɔrɔ bɛɛ, ani ka duguba nin bɔsi. Juguw tun b'a fɛ ka sariya nagasi, nga u y'o bila seen kan tugu. O bɛɛ kɛra Matigi sababu la, min makarila u la k'a ka ɲumanya yira u la. 23Zasɔn ka bɔ Sirɛni, ale y'o bɛɛ fɔ ka gwɛ sɛbɛ duuru kɔnɔ. Ne b'a fɛ k'o kunbabaw le fara ɲɔgɔn kan nin kelen kɔnɔ. 24Ne y'a jati minɛ k'a ye k'o koow faamuko bena gwɛlɛya u kalanbagaw fɛ, bari, jati caaman, ni koo caaman b'u kɔnɔ. 25Minw b'a fɛ ka kalan nɔgɔman kɛ, ne hamina olu la, waasa sɛbɛ nin kalan ka diya u fɛ, minw b'a fɛ k'a kunbabaw mara, o ka nɔgɔya u ye, ka sɛbɛ nin kalanbagaw bɛɛ mako ɲa ten. 26Ne min y'o koo kunbabaw fara ɲɔgɔn kan, o ma kɛ baara nɔgɔman ye dɛ, wasiji caaman bɔra, sinyana caaman kɛra o la, 27i n'a fɔ ɲanagwɛ dumuni labɛnbaga min b'a fɛ ka mɔgɔ tɔw nisɔn diya. O cogo kelen na, mɔgɔ caaman ka makoɲa kosɔn, ne be sɔn baaragwɛlɛn nin na. 28Koo kelen kelen bɛɛ gwɛyako tora sɛbɛnnikɛbaga bolo, a daan ye, ne ka se ka koow kunbabaw fara ɲɔgɔn kan. 29Bonkura lɔko bɛɛ be bonlɔbaga fɛ cogo min na ani a kɔnɔ masiriko be a tigi bolo cogo min na, ne ka baara nin be ten fana. 30Koo nunu fɔbaga le ka kan k'a yɔrɔ bɛɛ sɛgɛsɛgɛ, k'a bɛɛ koo ɲininga, k'a janto a misɛnmanw bɛɛ la. 31Nga koo sɛbɛnbaga be janto a kunbaba n'a fɔcogoɲuman dama na, a kana jaɲa, a kan'a misɛnman bɛɛ sɛbɛn, o sira dir'a ma.\n32Ayiwa, n bena baara nin daminɛ sisan. N tena kuma dɔ fara min fɔra ka tɛmɛ kan. Kuun t'a la ka kunnafonikuma caya k'a sɔrɔ koo minw ka kan ka fɔ, olu ma se ka fɔ a cogo la.


Ɛst 8 AKKDC08 - O loon kelen yɛrɛ la, masacɛ Sɛrisɛsi - Bible Search\nƐst 7 Ɛst 9\n1O loon kelen yɛrɛ la, masacɛ Sɛrisɛsi ye Aman ka soo bɛɛ di a ka muso Ɛsitɛri ma, Aman min tun kɛra zuwifuw jugu ye. O loon yɛrɛ la fana, Maridose tagara to masacɛ kɔrɔ, bari Ɛsitɛri tun y'a fɔ ko Maridose ye ale ka mɔgɔ dɔ ye. 2Masacɛ tun y'a ka bololanigɛ min di Aman ma ka sɔrɔ k'a minɛ a fɛ, a y'o bɔ k'a di Maridose ma. Ɛsitɛri fana ye Maridose sigi Aman ka soo kunna.\n3O kɔ, Ɛsitɛri tagar'a kunbiri gwan masacɛ ɲakɔrɔ ka kuma a fɛ tugu. A tun be kasira k'a daali ko a k'a to Agagi kɔmɔgɔ Aman ye baarajugu min ŋaniya zuwifuw kama, o ka dabila.\nMasacɛ be sariya dɔ sigi zuwifuw kosɔn\n4Masacɛ y'a ka sanubere wili k'a sin Ɛsitɛri ma, a wilila ka lɔ masacɛ ɲafɛ, 5k'a fɔ a ye ko: «Masacɛ, n'i be sɔn, ni ne koo ka d'i ye, n'i y'a ye ko koo nin ka ɲi, ani ko ne koo ka d'i ye sɔbɛ la, a to u be sɛbɛ dɔ sɛbɛn min b'a yira ko Agagi kɔmɔgɔ Amedata dencɛ Aman ka bataki kɔnɔnako daa fagara, a tun ye min latigɛ k'a sɛbɛn janko u k'i ka maraw bɛɛ kɔnɔ zuwifuw faga. 6Kojugu min bena ne ka siya sɔrɔ, ne be se k'o muɲu cogo di? Ne bena to ka ne ka siya halakitɔ filɛ cogo di?»\n7O la, masacɛ Sɛrisɛsi y'a fɔ a ka muso Ɛsitɛri ni zuwifucɛ Maridose ye ko: «Ne ye Aman ka soo di e Ɛsitɛri ma, Aman yɛrɛ dulonna ka ban lɔgɔ kan, bari a tun wilila zuwifuw kama. 8Aw yɛrɛ ka bataki dɔ sɛbɛn ni ne masacɛ tɔgɔ ye, ka zuwifuw dɛmɛ, sɛbɛncogo min ka di aw ye, ka taamasiɲɛ kɛ a kan ni ne masacɛ ka bololanigɛ ye, bari n'u ye bataki min sɛbɛn ka taamasiɲɛ la a kan ni masacɛ ka bololanigɛ ye, mɔgɔ te se k'o kɔnɔnakuma yɛlɛma.» 9O waati yɛrɛ la, u ye masacɛ ka sɛbɛnnikɛlaw wele. U ye batakiw sɛbɛn, ka kɛɲɛ ni Maridose ka fɔta bɛɛ ye, saan nin kalo sabanan tile mugan ni saba loon, min ye *Siwan kalo ye, k'u ci zuwifuw ni masacɛ ka dakɔrɔsigiw ma, ni masacɛ ka lasigidenw, an'a ka mara kɛmɛ ni mugan ni wolonwula kuntigiw ma, k'a ta Ɛndi jamana na fɔɔ ka ta'a bila Etiyopi jamana na. U y'a sɛbɛn ka kɛɲɛ ni mara kelen kelen bɛɛ ka siyakan n'u ka sɛbɛnni kɛcogo ye, ka zuwifuw ta sɛbɛn ka kɛɲɛ n'u ka kaan sɛbɛncogo ye fana. 10U ye bataki nunu sɛbɛn ni masacɛ Sɛrisɛsi tɔgɔ ye, ani ka taamasiɲɛ la u kan n'a ka bololanigɛ ye. Bataki nunu dibagaw tun yɛlɛla soo ɲanamanw kan minw tun be masacɛ ka bila la. 11Masacɛ tun ye sira di zuwifuw ma duguw bɛɛ kɔnɔ, ko ni mɔgɔ o mɔgɔ ye ɲɔgɔn lajɛn k'u b'u kɛlɛ, n'u kɛra siya o siya ye ka bɔ mara o mara la, k'u ka ɲɔgɔn lajɛn k'o tigiw kɛlɛ k'u faga ka ban pewu, u ni u ka denmisɛnw n'u ka musow, ani k'u ka bololafɛnw ta. 12K'o koo ka kɛ loon kelen na, masacɛ Sɛrisɛsi ka maraw bɛɛ kɔnɔ, saan kalo tan ni filanan tile tan ni saba loon, min ye *Adari kalo ye. 13O bataki nunu tun ka kan ka kalan maraw bɛɛ kɔnɔ ka kɛ sariya ye ka fɔ siyaw bɛɛ ɲana janko zuwifuw labɛnnin ka sɔrɔ o loon na k'u mɔnɛ bɔ u juguw la. 14Ka kɛɲɛ ni masacɛ ka fɔta ye, bataki nunu dibagaw yɛlɛla masacɛ ka soow kan ka teliya ka taga n'u ye. Sɛbɛ nin dɔ kalanna fana Suzi dugu kɔnɔ min tun ye masadugu ye.\n15O kɔ, Maridose bɔra masacɛ ka soo kɔnɔ, masafani tun b'a kaan na, fani nin tun ɲɛgɛɲɛgɛnin lo, gwɛman ni wuleman tun b'a la. A tun ye masafugulan sanulaman belebeleba biri, ani ka forocaɲuman wuleman don a kaan na. Suzi dugu mɔgɔw nisɔndiyara n'u be pɛrɛnna. 16Hɛrɛ ni nisɔndiya, ani boɲa, o le tun kɛra zuwifuw ta ye o loon na. 17Masacɛ ka cii sera mara o mara kɔnɔ, dugu o dugu kɔnɔ, o yɔrɔ zuwifuw tun nisɔndiyara kosɔbɛ, ka ɲanagwɛ, ka dumuni kɛ ɲɔgɔn fɛ. Jamana kɔnɔ siya wɛrɛ caaman y'u yɛrɛ yɛlɛma ka kɛ zuwifuw ye, bari u tun be siran u ɲa.


Yezu ka delili laban (Zan 17) | Yezu ka ɲɛnamaya\nYezu ka delili laban sangaso kɔnɔ\nNAFA MIN B’A LA KA ALA N’A DENCƐ LƆN\nKELENYA MIN BE JEHOVA, YEZU ANI KALANDENW CƐ\nYezu b’a ka cidenw kanu kosɔbɛ! Komi a bena taga sankolo la yanni dɔɔni, a y’u labɛn o kama. Sisan, a y’a ɲɛɛw kɔrɔta ani k’a Faa deli ko: “Boɲa la i Deen kan, janko ne fana ka boɲa la e kan, bari i ye kuntigiya di ne ma adamaden bɛɛ kan, ka nii [wala ɲɛnamaya] banbali di ne ka mɔgɔw bɛɛ ma i ye minw di ne ma.”—Zan 17:1, 2.\nTiɲɛn na, Yezu b’a lɔn ko ka bonya la Ala kan, o lo kɔrɔtanin lo ka tɛmɛ fɛɛn bɛɛ kan. Nka, Yezu kumana ɲɛnamaya “banbali” jigiya koo la fana. O be mɔgɔ dusu saalo yɛrɛ le! A ye “kuntigiya” sɔrɔ “adamaden bɛɛ kan” minkɛ, Yezu be se ka kunmabɔ saraka nafa lase adamadenw bɛɛ ma. Nka, bɛɛ tɛna o nafa sɔrɔ. Mun na do? Sabu mɔgɔ min b’a fɛ k’o nafa sɔrɔ, fɔɔ a ka Yezu ka kuma nunu sira tagama: “Nii banbali sɔrɔko be bɔ ele lɔnko la, e min ye Ala kelenpe ye, ani ka ne Yezu Krista lɔn, e ye ne min ci.”—Zan 17:3.\nFaa ni Dencɛ ka jogow ɲɔgɔn tɛ yen. Mɔgɔ min b’a fɛ ka kunmabɔsara nafa sɔrɔ, fɔɔ a k’a ɲini ka Faa ni Dencɛ lɔn ka ɲɛ ani ka jɛnɲɔgɔnya teriman kɛ n’u ye. A tigi ka ɲi ka koow jati i ko olu b’a jati cogo min na. A ka ɲi k’a jija k’u ka jogow ladegi ani ka mɔgɔw minɛ i ko olu b’a kɛ cogo min na. A ka ɲi fana k’a faamu ko ka bonya la Ala kan, o kɔrɔtanin lo ka tɛmɛ ɲɛnamaya banbali sɔrɔli kan. Yezu segira o koo kan tugun ko:\n“Ne y’i boɲa ka ban dugukolo kan, i tun ye baara minw di ne ma, ne y’olu bɛɛ kɛ ka ban. Sisan n Faa, boɲa min tun be ne kan i gɛrɛfɛ fɔlɔfɔlɔ sanni diɲɛ ka dan, i k’o ɲɔgɔn la ne kan ne ka to i gɛrɛfɛ tugu.” (Zan 17:4, 5). Nɔɔrɔ min tun be Yezu kan sankolo la, a b’a ɲini Ala fɛ a k’ale lakunu ka bɔ saya la ani k’o nɔɔrɔ ɲɔgɔn la ale kan tugun.\nNka, Yezu ye min kɛ a ka cidenya baara kuru bɛɛ la, a ma ɲinɛ o kɔ. A ye delili kɛ ko: “I ye mɔgɔ minnu di ne ma ka bɔ diɲɛ la, ne ye i tɔgɔ jira olu la, walisa u ka i dɔn. E taw tun don, i ye u di ne ma, u ye i ka kuma mara.” (Zan 17:6, ABM). Yezu ka cidenya baara la, a ma dan ka Jehova Ala tɔgɔ fɔ mɔgɔw ye. Nka, a y’a ka cidenw dɛmɛ u k’a faamu o tɔgɔ ɲɛsinna min ma: Ala jogow ani a be adamadenw minɛ cogo min na.\nCidenw sera ka Jehova lɔn, k’a Dencɛ lɔyɔrɔ lɔn ani k’a ka kalanw faamu. Yezu y’a majigi k’a fɔ ko: “Ne ye kuma min bɛɛ fɔ u ye, u lara o la ko ele le y’o fɔ ne ye, u sɔnna o ma, u fana y’a faamu sɔbɛ la ko ne bɔra e fɛ, u lar’a la ko ele le ye ne ci.”—Zan 17:8.\nO kɔ, a y’a yira ko faranfasi be ale ka kalandenw ni mɔgɔ tɔɔw cɛ. A ko: “Ne tɛ i deli diɲɛ ye, nka i ye minnu di ne ma, ne bɛ i deli olu ye, katuguni olu ye i taw ye. . . . Ne Fa senuma, i ye tɔgɔ min di ne ma, ne ye u mara o barika la, walisa u ka kɛ kelen ye, i ko e ni ne ye kelen ye cogo min na. . . . Ne ye u mara, u si ma halaki, fɔ halakiden,” o min ye Zuda Isikariyɔti ye, min tun be labɛn kɛra walisa ka Yezu janfa.—Zan 17:9-12, ABM.\nYezu tagara ɲɛ n’a ka delili ye ko: “Diɲɛ mɔgɔw be u kɔniya, bari u te diɲɛ mɔgɔw ye, i n’a fɔ ne fana te diɲɛ mɔgɔ ye cogo min na. Ne te i daali ko i k’u ta ka bɔ diɲɛ na, nga i k’u tanga juguman ma. U tɛ diɲɛ mɔgɔw ye i n’a fɔ ne fana te diɲɛ mɔgɔ ye cogo min na.” (Zan 17:14-16). Cidenw ni Yezu ka kalanden wɛrɛw be duniɲa na, Sutana be min marala. Nka, u ka ɲi k’u mabɔ duniɲa na ani k’u yɛrɛ tanga a ka kɛwale juguw ma. Cogo di do?\nU ka ɲi k’u yɛrɛ saniya ani ka to dan na ka Ala bato. Cogo di do? Tiɲɛn kalan minw be sɔrɔ Heburu sɛbɛninw kɔnɔ ani Yezu y’u kalan min na, u ka ɲi k’o sira tagama. Yezu y’a fara a kan ko: ‘I k’u saniya i ka tiɲɛn barika la. I ka kuma le ye tiɲɛn ye.’ (Zan 17:17). O kɔ, Ala bena ciden dɔw lasun k’a ka kuma dɔw sɛbɛ. Olu fana ye ‘tiɲɛn’ ye min be mɔgɔ dɛmɛ ka kɛ mɔgɔ senuman ye.\nMɔgɔ wɛrɛw bena na sɔn ‘tiɲɛn’ ma. O kosɔn Yezu ye delili kɛ ko: “Ne t’i daali olu dama ye dɛ, nga minw bena la ne la u ka kuma barika la, ne b’i daali olu fana ye.” Yezu ye mun lo deli u bɛɛ ye? A ko: “U bɛɛ ka kɛ kelen ye, n Faa, i n’a fɔ ne ni e ye kelen ye cogo min na. Olu fana ka kɛ kelen ye ten n’an ye.” (Zan 17:20, 21). Yezu n’a Faa tɛ mɔgɔ kelen ye yɛrɛ yɛrɛ la. Nka, Yezu ka kuma kɔrɔ ko ale n’a Faa kaan bɛnnin lo koo bɛɛ la. Yezu be delili kɛ walisa a ka kalandenw fana ka ninsɔndiya sɔrɔ ka kɛ kelen ye o cogo la.\nYezu tun kɔnna k’a fɔ Piyɛri ni ciden tɔɔw ye ko a be tagara yɔrɔ labɛn u ye. O kɔrɔ, ka yɔrɔ labɛn u ye sankolo la (Zan 14:2, 3). Yezu be segi o kuma kan a ka delili la ko: “N Faa, e ye minw woloma k’o di ne ma, ne b’a fɛ ne be yɔrɔ min na, olu fana ka kɛ o yɔrɔ la, i ye boɲa min la ne kan, u ka se k’o ye, bari e ye ne kanu kabini fɔlɔfɔlɔ sanni diɲɛ ka dan.” (Zan 17:24). O sen fɛ, a y’a yira ko wagatijan sanni Adama ni Awa ka deenw sɔrɔ, Ala tun b’a Dencɛ kelenpe bangelen kanu. O Dencɛ lo nana kɛ Yezu Krista ye.\nWalisa k’a ka delili kuncɛ, Yezu kumana ka sinsin a Faa tɔgɔ kan ani a y’a yira ko Ala b’ale ka cidenw kanu. A y’a yira fana ko minw bɛɛ bena sɔn “tiɲɛ” ma, Ala b’u kanu. A ko: “Ne ye i tɔgɔ jira u la, walisa u ka i dɔn. Ne n’a jira u la tun, walisa i ye ne kanu kanuya min na, o ka kɛ u la, ani ne fana ka kɛ u la.”—Zan 17:26, ABM.\nKa Ala n’a Dencɛ lɔn, o kɔrɔ ko di?\nYezu ye Ala tɔgɔ yira mɔgɔw la cogo di?\nKɔrɔ juman na Ala, n’a Dencɛ ani Ala sagokɛla sɔbɛw bɛɛ ye kelen ye?\nA ci dɔ ma A ci dɔ ma Yezu ka delili laban sangaso kɔnɔ\njy sap. 122 ɲɛɛ 280-281


Ɔrɔ 10 AKKDC08 - N balimaw, min be ne dusu la, ani n be - Bible Search\nƆrɔ 9 Ɔrɔ 11\nZuwifuw ni siya wɛrɛw ka Ala ye kelen ye\n1N balimaw, min be ne dusu la, ani n be min ɲini Ala fɛ Isirayɛlidenw ye, o ye u ka kisiliko ye. 2Bari ne be se k'a fɔ k'u jijanin be kosɔbɛ Ala koo la, u jijanin be kɔni, nga lɔnniyasɔbɛ t'u fɛ. 3Tilenninya min be sɔrɔ Ala fɛ, u m'o koo faamu, o la, o tun be tilenninya nin ɲini u yɛrɛ ka fanga la. O le y'a to tilenninya min be sɔrɔ Ala fɛ, u ma se k'u yɛrɛ majigi Ala ye ka mɛnni kɛ o koo la. 4Tiɲɛ na, sariya dafanin ye Krista ye, janko ni mɔgɔ min lara Krista la, Ala k'o tigi jati mɔgɔtilennin ye.\n5- Musa fana y'a sɛbɛn tilenninya koo la min be sɔrɔ sariya batoli barika la ko: «Ni mɔgɔ min be sariya sira taama, o tigi bena balo o barika la.» 6- Tilenninya min be sɔrɔ jigi barika la, ale b'a ɲini i fɛ: «I kana miiri ko: ‹Jɔn le bena yɛlɛ sankolo la?› N'i y'o miiri, i b'a fɛ Krista ka kɔsegi ka na le. 7Walima ‹Jɔn bena jigi dingɛ dibiman kɔnɔ?› » O ye Krista ka kununko ye tugu. 8Mun le be fɔ tugu? «Kuma nin b'i tulo kɔrɔ, a b'i daa la ani a b'i kɔnɔ.» An be kuma min fɔra, o ye jigi koo ye. 9N'i sɔnna k'a fɔ ko Yezu ye Matigi ye ani ka l'a la ko Ala y'a kunun a sanin kɔ, e bena kisi. 10Tiɲɛ na, n'i lar'a la i dusu la, Ala b'i jati mɔgɔtilennin ye, n'a bɔra i daa la, i be kisi. 11- Bari a fɔra Ala ka kuma na ko: «Ni mɔgɔ min lara Ala la, o tigi tena maloya.» 12O la, danfara te zuwifuw ni siya wɛrɛw cɛ, u bɛɛ ka Matigi ye kelen ye, min man'a daali, a be o tigi ta ɲa kosɔbɛ. 13- Bari: «Mɔgɔ o mɔgɔ mana Matigi tɔgɔ wele, o tigi bena kisi.»\nBɛɛ ma sɔn\n14U be se ka kɛ cogo di ka Matigi daali, n'u ma l'a la? U fana be se ka l'a la cogo di, n'u m'a koo mɛn? U fana be se k'a koo mɛn cogo di, ni mɔgɔ m'a fɔ u ye? 15- Mɔgɔ fana be se k'a koo fɔ cogo di, n'u ma ci? O la, a fɔra Ala ka kuma na ko: «Mɔgɔ minw be kibaru diman fɔ,» ko: «Olu yenin be mɔgɔ nisɔndiya!» 16- Nga mɔgɔ bɛɛ ma sɔn kibaru diman ma, o le kosɔn Ezayi y'a fɔ ko: «Matigi, jɔn le lara an ka waajuli la?» 17O la, mɔgɔ be waajuli mɛn ka sɔrɔ ka la Krista la, waajuli le ye Krista ka koo ɲafɔli ye. 18- O la, ne be n yɛrɛ ɲininga ko u m'o mɛn wa? U kɔni y'o mɛn. A fɔra Ala ka kuma na ko:\n«Waajulikɛlaw kaan do mɛnna yɔrɔ bɛɛ la,\nu ka kuma sera fɔɔ diɲɛ daan na.»\n19- Ne be n yɛrɛ ɲininga tugu ko: «Isirayɛlidenw tun ma nin faamu wa?» Musa kɔnna ka Ala ka kuma nin fɔ ko:\n«Siya min te foyi ye,\nne bena olu kɛ ka keliya don aw la.\nHakili te siya min fɛ,\nne ben'a kɛ aw be dimi olu kosɔn.»\n20- Ezayi tagara ɲa k'a fɔ yɛrɛ ko Ala y'a fɔ ko:\n«Mɔgɔ minw tun te ne yɔrɔ ɲinina,\nolu ye ne ye.\nMɔgɔ minw tun te foyi ɲinina ne fɛ,\nne ye n yɛrɛ yira olu la.»\n21- Nga Isirayɛlidenw koo la, a y'a fɔ ko Ala ko:\n«Ne tilera ka n bolo di\nsiya murutinin nin ma,\nolu minw tulo ka gwɛlɛ.»


Eze 1 AKKDC08 - Mɔgɔ minw tun minɛna ka taga Kebari baa - Bible Search\nEze int Eze 2\nMasaba b'a yɛrɛ yira Ezekiyɛli la\n1- Mɔgɔ minw tun minɛna ka taga Kebari baa daa la, ne Ezekiyɛli tun be olu cɛma. Ne ye sankolo daa yɛlɛtɔ ye, Ala ye yelifɛnw yira ne la. O kɛra saan bi sabanan kalo naaninan tile duuru loon. 2- Masacɛ Yoyakin minɛnin kɔ ka taga, o saan duurunan na, o kalo tile duurunan loon, 3Masaba kumana ne sarakalasebaga Buzi dencɛ Ezekiyɛli fɛ, ka n to Kebari baa daa la, Babilɔni jamana na. Masaba ka sebagaya sera ne ma o yɔrɔ la.\n4Ne tora filɛli la, n ye fɔɲɔba dɔ natɔ ye ka bɔ kɔgɔdugu ɲafan fɛ, ni sankaba belebele ani tasumaba. Sankaba nin lamini bɛɛ tun ye yeelen ye. Nigɛ be wulen cogo min na tasuma kɔnɔ, a cɛmancɛ tun be ten. 5- Nimanfɛn naani jaa tun b'a cɛmancɛ la. U bɔnin be adamaden fɛ. 6U kelen kelen bɛɛ ɲada tun ye naani naani ye, ani gaman naani naani tun b'u fɛ. 7U senkalaw tilentilennin tun be. U seenw bɔnin tun be misiden ta fɛ. U tun be manamana i n'a fɔ zira jɔsinin. 8Adamaden bolow tun be u gamanw kɔrɔ ka sin faan naani nunu ma, i n'a fɔ nimanfɛn naani nunu ɲaa n'u gamanw sinnin tun be cogo min na. 9U gamanw tun be se ɲɔgɔn ma. U taamatɔ tun be tilen ka taga, u tun te u ɲaa yɛlɛma. 10- U kelen kelen bɛɛ ɲaa bɔnin tun be adamaden ta ma. U kelen kelen bɛɛ kinibolo faan na, jara ɲada le be yen, tura ɲada ka kɛ u numanbolo fɛ, ani sɛgɛn ɲada kɔfɛ. 11U ɲada tun be ten. U gaman fila fila tun wilinin be sanfɛ ka gun ɲɔgɔn na. Gaman fila fila tun be u fari datugu. 12U kelen kelen bɛɛ taamatɔ tun be tilen u ɲafɛ. U tun b'a fɛ ka taga yɔrɔ min na, u tun be taga yen, u tun t'u ɲaa yɛlɛma. 13Nimanfɛn nunu cɛma, fɛɛn dɔ tun be yen, a bɔnin tun be finfin mananin fɛ. A tun kɛra i n'a fɔ kala mananin, ka to ka munumunu. A tun be yeelen bɔ i n'a fɔ tasuma. A tun be manamana i ko saan. 14Nimanfɛn nunu tun be girin ka taga ka segi i ko sanpɛrɛn.\n15- Ka ne to u filɛli la, ne ye wotorosen ye u kelen kelen bɛɛ gɛrɛfɛ duguma. 16Wotorosen nunu tun be manamana i n'a fɔ kabakuru sɔngɔgwɛlɛn dɔ. U naani bɛɛ bɔnin tun be ɲɔgɔn fɛ. U dilanna cogo dɔ la, i n'a fɔ u dondonnin tun be ɲɔgɔn kɔnɔ. 17U bolitɔ, u be taga faan naani nunu bɛɛ la, hali u t'u ɲaa yɛlɛma. 18- U boɲacogo tun be siranya bila mɔgɔ la. U faan bɛɛ tun be manamana.a 19Ni nimanfɛn nunu tun be taama, walima n'u tun be wilila ka bɔ duguma, seen nunu tun be taga n'u ye, walima ka wili n'u ye. 20U tun be taga u sagolayɔrɔ la. U tun be wili n'u ye fana, bari, seen nunu tun be nimanfɛn nunu sago le kɛ. 21Ni nimanfɛn nunu tun be taama, u tun be taga fana, n'u lɔra, olu fana tun be lɔ. N'u wilila ka bɔ duguma, olu fana tun be wili, bari, u tun be nimanfɛn nunu sago le kɛ.\n22- Furancɛ sifa dɔ tun koorinin be nimanfɛnw kuun sanfɛ. O tun be manamana kosɔbɛ u kunna. 23O furancɛ nin kɔnɔ, nimanfɛnw gaman fila fila tun wilinin be ka sin ɲɔgɔn ma. Gaman fila fila wɛrɛ tun b'u fari datugu. 24- U taatɔ, ne tulo tun b'u gaman mankan na i n'a fɔ jiba mankan, i n'a fɔ Setigi Ala kumakan, i n'a fɔ kɛlɛdenw caaman ta. N'u lɔra, u b'u gamanw jigi. 25Furancɛ min tun b'u kuun sanfɛ, kumakan dɔ bɔra o sanfɛ. 26- Fɛɛn dɔ tun be furancɛ nin sanfɛ. O tun be i n'a fɔ masasigilan min dilanna ni kabakuru bulaman ye. Sigilan nin kan, fɔɔ sanfɛ, fɛɛn dɔ tun be yen i n'a fɔ adamaden. 27- Ne ye fɛɛn dɔ ye fana i n'a fɔ zira jɔsinin, i n'a fɔ tasuma y'a lamini k'a ta a cɛma ka yɛlɛ. K'a ta a cɛma ka jigi, ne ye fɛɛn dɔ ye i ko tasuma. Yeelen tun be yen k'a lamini. 28O yeelen nin tun be i n'a fɔ sanmuru, sanji nalon na. O tun ye Masaba ka nɔɔrɔ yiracogo taamasiɲɛ ye. Ne y'o nɔɔrɔ ye dɔrɔn, ne benna ka biri duguma. Ne ye kumakan dɔ mɛn.


Lok 2nan 31 AKKDC08 - O bɛɛ bannin kɔ, Isirayɛliden - Bible Search\nLok 2nan 30 Lok 2nan 32\nLok 2nan 31\nEzekiyasi be baarako ɲanabɔ\n1O bɛɛ bannin kɔ, Isirayɛliden minw tun be yen, olu bɛɛ tagara Zuda mara duguw la ka jokabakuruw ci, ka *Asera jaaw tigɛ k'u ben, ka sɔnnikɛyɔrɔw ni sarakabɔyɔrɔw cɛn fɔɔ k'u bɛɛ tunu ka bɔ Zuda, ni Bɛnzamɛn maraw yɔrɔ bɛɛ la, ani Efarayimu ni Manase maraw la. O kɔ, u kɔsegira u yɛrɛ ka duguw la, u yɛrɛ ka yɔrɔw la.\n2Ezekiyasi ye sarakalasebagaw ni Levi kɔmɔgɔ tɔw ka jɛnkuluw sigi tugu k'u kelen kelen bɛɛ ka baara d'u ma. Dɔw be saraka jɛnitaw ni jɛnɲɔgɔnya sarakaw bɔ, dɔw fana be baara wɛrɛ kɛ batoli koo la, ka foli kɛ ka tanuli kɛ Masaba ka sigiyɔrɔ daaw la. 3- Masacɛ ye dɔ bɔ a ka nafolo la k'a di, o ka kɛ ka sɔgɔma ni wulafɛ saraka jɛnitaw musakaw ɲanabɔ, ani lafiɲɛlon taw, ni kalokura ɲanagwɛ taw, ani ɲanagwɛ tɔw taw, ka kɛɲɛ ni min fɔra Masaba ka sariyasɛbɛ kɔnɔ. 4- A y'a fɔ Zeruzalɛmukaw ye ko u ka sarakalasebagaw ni Levi kɔmɔgɔ tɔw niyɔrɔ d'u ma janko u ka se k'u yɛrɛ di Masaba ka sariya koow la. 5O kuma fɔra dɔrɔn, Isirayɛlidenw nana n'u ka sɛnɛfɛn deen fɔlɔw ye, ani duvɛnkɛnɛ, ni tulu, ani lii, ni foro kɔnɔ fɛɛn fɔlɔw bɛɛ ye caaman. U nana n'u ka fɛɛnw bɛɛ jaka ye fɔɔ o cayara. 6Isirayɛli ni Zuda mara mɔgɔ minw tun siginin be Zuda mara duguw kɔnɔ, olu fana nana n'u ka misiw ni begɛnmisɛnw jaka ye, ani boɲafɛn minw tun dira Masaba u ka Ala ma, k'u tonton. 7U y'o daminɛ kalo sabanan na, ka tila a la kalo wolonwulanan na. 8Ezekiyasi n'a ka ɲamɔgɔw tagara o filɛ tuma min na, u ye Masaba tanu k'a ka jama Isirayɛli fo.\n9Ezekiyasi ye sarakalasebagaw ni Levi kɔmɔgɔ tɔw ɲininga o fɛɛn tontonnin nunu la. 10Sarakalasebagaw kuntigi Azariyawu ka bɔ Sadɔki ka fadenyabolo la, ale y'a jaabi ko: «Kabini mɔgɔw y'a daminɛ ka na u ka bololafɛnw di Masaba ka soo kɔnɔ, an be dumuni kɛra ka fa. A tɔɔ caaman yɛrɛ be yen. Bari, Masaba y'a ka jama ta ɲa.»\n11Ezekiyasi y'a fɔ ko u ka minanmarayɔrɔ dɔw lalaga Masaba ka soo kɔnɔ. U y'o lalaga. 12U ye fɛɛn minw sɔrɔ, u nana n'u ye, ani jakaw, ni fɛɛn dininw. Levi kɔmɔgɔ Konaniyawu tun b'o fɛɛn nunu kunna, a balimacɛ Simeyi ka kɛ a lankan ye. 13Yeyɛli ni Azaziyawu ani Naati ni Azayɛli, ani Yerimɔti ni Yozabadi, ani Eliyɛli ni Yisimakiyawu, ani Maati ni Benayawu, le tun kɛra kɔlɔsilikɛbagaw ye ni Konaniyawu n'a balimacɛ Simeyi b'u kunna, ka kɛɲɛ ni masacɛ Ezekiyasi ni Ala ka soo ɲamɔgɔ Azariyawu ka fɔta ye.\n14Levi kɔmɔgɔ Yimuna dencɛ Kore min tun ye kɔrɔn fɛ daa kɔlɔsibaga ye, bololafɛn minw tun be di Ala ma, ale tun b'o koo kunna. Fɛɛn minw dira Masaba ma, a tun be to k'o ni boɲafɛn nunu tilantilan. 15Edɛn ni Miniyamin, ani Yesuwa ni Semayawu, ani Amariyawu ni Sekaniyawu tun be Kore dɛmɛ sarakalasebagaw ka duguw la ka dumunifɛn nunu tilan u balimaw cɛ, mɔgɔkɔrɔba fara denmisɛn kan, ka kɛɲɛ n'u ka jɛnkuluw ye, 16u ma dan cɛdenw ma, minw tɔgɔ tun sɛbɛnna n'u sii be saan saba bɔ, ni ka tɛmɛ o kan. Mɔgɔ minw bɛɛ tun be to ka na baara kɛ loon o loon batoli koo la Masaba ka soo kɔnɔ ka kɛɲɛ n'u ka baaraw, n'u ka jɛnkuluw ye, u ye dɔ di olu ma fana. 17Sarakalasebaga minw tɔgɔ tun sɛbɛnna ka kɛɲɛ n'u ka gwasow ye, ni Levi kɔmɔgɔ tɔɔ minw sii sera saan mugan ma, walima ka tɛmɛ o kan, u tun be dɔ di olu ma ka kɛɲɛ n'u ka baaraw, n'u ka jɛnkuluw ye. 18U ye dɔ di jama bɛɛ lajɛnnin ma, minw tɔgɔ tun sɛbɛnna, u n'u ka musow, n'u dencɛw, ani u denmusow. Bari u y'u yɛrɛ saniya ni tilenninya ye.\n19Arɔn kɔmɔgɔw, sarakalasebaga minw tun siginin be kongo la, u ka duguw gɛrɛfɛ, mɔgɔw tun b'o dugu nunu kelen kelen bɛɛ kɔnɔ, minw wolomana u tɔgɔ la ka to ka tilanni kɛ olu ye, ani Levi kɔmɔgɔ tɔw bɛɛ ye minw tɔgɔ tun sɛbɛnna. 20Ezekiyasi y'a kɛ ten Zuda mara bɛɛ kɔnɔ. A ye koɲuman ni kotilennin, ani tiɲɛko kɛ Masaba a ka Ala ɲakɔrɔ. 21A ye baara minw bɛɛ daminɛ Ala ka soo la, ni Ala ka sariya batoli faan fɛ, a y'a ka Ala yɔrɔ ɲini o bɛɛ la n'a dusu bɛɛ ye. A ka koow fana yiriwara.


Sam 2nan 14 AKKDC08 - Seruya dencɛ Zowabu y'a ye ko - Bible Search\nSam 2nan 13 Sam 2nan 15\nSam 2nan 14\nAbisalɔn be kɔsegi Zeruzalɛmu\n1Seruya dencɛ Zowabu y'a ye ko Abisalɔn ka koo be masacɛ Dawuda kɔnɔ. 2O la, a ye mɔgɔ ci ka taga muso dɔ wele Tekowa. Hakili tun be o muso nin fɛ kosɔbɛ. A y'a fɔ muso nin ye ko: «I yɛrɛ kɛ dusukasibaga ye ka dusukasifaniw don. Kana tulu mɔ i yɛrɛ la, i yɛrɛ kɛ i n'a fɔ muso min be sanga na n'a be kasira kabini tumajan. 3Taga masacɛ fɛ ten ka kuma nin fɔ a ye.» Zowabu y'o kuma nin don muso nin daa la. 4Tekowa muso nin tagara kuma masacɛ fɛ. A tagar'a kunbiri gwan duguma k'a ɲaa biri, k'a fɔ masacɛ ye ko: «Masacɛ, ɲa n ma!» 5Masacɛ y'a ɲininga ko: «Mun le kɛra?» A ko: «Ne ye firiyamuso ye, ne cɛɛ sara. 6Dencɛ fila tun be n fɛ. O deen fila nunu ye ɲɔgɔn sɔrɔ kɛlɛ la kongo kɔnɔ. Mɔgɔ tun te yen k'u bɔ ɲɔgɔn na minkɛ, kelen y'a tɔɲɔgɔn bugɔ k'a faga. 7Sisan, fadenyabolo bɛɛ wilila e ka baaraden kama, k'a fɔ ko n deen min y'a baden nin faga, ko n k'ale di, u b'a faga a baden nin fagali kosɔn, k'o la, u bena cɛntala faga k'a bɔ yen. N'a kɛra ten, u bena ne jigi tigɛ, ani ka kɛ sababu ye ne cɛɛ kɔmɔgɔw be ban, a tɔgɔ be tunu diɲɛ na.» 8Masacɛ y'a fɔ muso nin ye ko a ka ta'a ka soo. Ko ale bena kangari la a ka koo la. 9Tekowa muso nin y'a fɔ a ye ko: «Masacɛ, ne matigi, cɛnni nin ye ne ni n ka somɔgɔw ta ye, masacɛ n'a somɔgɔw niin te o la sa.» 10Masacɛ y'a fɔ a ye ko: «Ni mɔgɔ dɔ ye kumajugu fɔ i ye, i ka na n'o tigi ye yan. O tigi tena se i ma tugu.» 11Muso nin y'a fɔ tugu ko: «Masacɛ, kali Masaba i ka Ala tɔgɔ la, janko jurusarabaga kana ne deen faga ka dɔ fara cɛnni kan.» Masacɛ y'a fɔ ko: «Masaba kosɔn, foyi tena se i deen ma.» 12O kɔ, muso nin y'a fɔ ko: «Masacɛ, ne matigi, a to i ka baaraden be kuma kelen fɔ i ye.» Masacɛ y'a fɔ ko a k'a fɔ. 13Muso nin y'a fɔ ko: «Mun na e ye nin baara nin ɲɔgɔn kɛ Ala ka jama na ten? E masacɛ ye min fɔ sisan, e b'i yɛrɛ jalakira le, bari i tun ye mɔgɔ min gwɛn, i ma o tigi kɔsegi. 14An bɛɛ bena sa loon dɔ, ka kɛ i n'a fɔ jii min bɔnna duguma, n'a te se ka cɛ tugu. Nga Ala t'a fɛ o ɲɔgɔn ka kɛ tigi min gwɛnna na. A b'a fɛ a be kɔsegi le a ɲakɔrɔ. 15Ni masacɛ, n matigi y'a ye ne nana kuma nin fɔ e ye, mɔgɔw le ye siranya bila ne la. E ka baaraden ko a bena kuma ele masacɛ fɛ, n'a sɔrɔ masacɛ ben'a ka baaraden ka fɔta kɛ. 16A bena sɔn k'a ka baaraden bɔsi mɔgɔ bolo, min b'a fɛ ka ne ni n deen halaki, k'an niin bɔ Ala ka mɔgɔw la. 17- Sisan, i ka baaraden b'a fɔ ko masacɛ, a matigi ka kuma ka kɛ hɛrɛ ye a ma. Bari masacɛ, a matigi be i n'a fɔ Ala ka mɛlɛkɛ, a be kojugu ni koɲuman lɔn ka bɔ ɲɔgɔn na. Masaba i ka Ala ka to i fɛ.»\n18Masacɛ y'a fɔ muso nin ye ko: «Ne bena koo min ɲininga i fɛ, kana foyi dogo ne la.» Muso nin y'a fɔ ko masacɛ ka kuma. 19Masacɛ y'a fɔ ko: «I be fɛɛn min bɛɛ fɔra, o te Zowabu nɔɔ ye fewu?» Muso nin y'a jaabi ko: «K'i to sii la masacɛ, ne matigi, i ye fɛɛn min fɔ, o lo tigitigi. I ka baaraden Zowabu le y'o kuma bɛɛ don n daa la. 20A tun b'a fɛ koo nin ka yɛlɛma. O la, a y'a kɛ ten. Nga ne matigi be koo lɔn i n'a fɔ Ala ka mɛlɛkɛ, koo minw bɛɛ be kɛ dugukolo kan, a b'o lɔn.»\n21O la, masacɛ y'a fɔ Zowabu ye ko a ye min fɔ, ko ale sɔnna, ko a ka taga kanbelen Abisalɔn minɛ ka na n'a ye. 22Zowabu y'a kunbiri gwan k'a ɲaa biri duguma, ka duba kɛ masacɛ ye. O kɔ, a y'a fɔ ko bii a ka baaraden y'a lɔn ko a koo ka di masacɛ, a matigi ye, ko bari masacɛ sɔnna k'a ka baaraden ka fɔta kɛ. 23O kɔ, Zowabu tagara Gɛsuri, ka Abisalɔn minɛ ka na n'a ye Zeruzalɛmu. 24Nga masacɛ y'a fɔ ko Abisalɔn ka taga to a yɛrɛ ka soo kɔnɔ, ko a kan'a to ale masacɛ ɲaa k'a ye fewu. A tagara to a ka soo kɔnɔ, a ɲaa ma la masacɛ kan.\nDawuda ni Abisalɔn be bɛn\n25Isirayɛlidenw bɛɛ cɛma, Abisalɔn ɲɔgɔn tun te yen cɛɲa na, ani kodiya la. K'a ta a seen na, fɔɔ ka ta'a bila a kuun na, fiɲɛ tun t'a la. 26A tun be to k'a kuun li saan o saan, bari a kunsigi tun be gwiliya. A kunsigi nin gwiliya tun be se kilo fila ni kɔ ma. 27Abisalɔn ye dencɛ saba sɔrɔ ani denmuso min tɔgɔ ko Tamari. Ale tun cɛɛ ka ɲi haali.\n28Abisalɔn tora Zeruzalɛmu saan fila, a ɲaa ma la masacɛ kan. 29A ye mɔgɔ ci Zowabu fɛ ko a ka na bari a tun b'a fɛ k'a ci masacɛ fɛ, nga Zowabu ma sɔn ka na. A ye mɔgɔ ci a siɲɛ filanan na, Zowabu ma sɔn ka na. 30O la, Abisalɔn y'a fɔ a ka baaradenw ye ko: «N ko Zowabu ka foro be ne ta gɛrɛfɛ kɛ, suman fana b'a kɔnɔ? Aw ye taga tasuma don a la.» A ka baaraden nunu tagara tasuma don foro nin na.\n31Zowabu wilila ka taga Abisalɔn fɛ, k'a fɔ a ye ko: «Mun na e ka baaradenw ye tasuma don n ka foro la?» 32Abisalɔn y'a fɔ Zowabu ye ko: «Ne tun y'i wele ko i ka na, ne tun b'a fɛ k'i ci masacɛ fɛ k'a fɔ a ye ko: ‹Mun na ne bɔra Gɛsuri ka na yan? A tun ka fisa ne ma ne ka to yen!› Ne b'a fɛ ka masacɛ ye sisan, n'a y'a sɔrɔ ne ye kojugu kɛ, a ka ne faga.» 33Zowabu tagara o fɔ masacɛ ye. O kɔ, masacɛ ye Abisalɔn wele. A nana masacɛ fɛ k'a kunbiri gwan, k'a ɲaa biri duguma a ɲakɔrɔ. Masacɛ ye Abisalɔn minɛ k'a bolo meleke a la.


Tes 2nan 1 AKKDC08 - Ne Pɔli ni Silivɛn, ani Timote be - Bible Search\nTes 2nan int Tes 2nan 2\nTes 2nan 1\n1- Ne Pɔli ni Silivɛn, ani Timote be bataki nin ci Ala ka jama ma Tesaloniki, aw minw ye an Faa Ala n'an Matigi Yezu Krista ta ye. 2An Faa Ala, n'an Matigi Yezu Krista ka nɛɛma ni hɛrɛ kɛ aw ye.\nTesalonikaw ka jijali\n3N balimaw, an ka kan ka barika la Ala ye tuma bɛɛ aw kosɔn la, o ka ɲi. Bari aw jigi lanin lo Matigi kan kosɔbɛ ani kanuya min be aw ni ɲɔgɔn cɛ, o be boɲana ka taga ɲa, 4fɔɔ an b'an yɛrɛ boɲa Krista ka jama cɛma aw ka jijali, n'aw ka lanaya kosɔn, hali k'aw to nin tɔɔrɔ ni kɔrɔbɔli bɛɛ la. 5O ye Ala ka kiti tilennin taamasiɲɛ ye, o kɛkun ye nin ye: waasa k'aw kɛ mɔgɔw ye minw ka kan ni Ala ka masaya ye aw be tɔɔrɔla min kosɔn.\nAn Matigi Yezu bena kɔsegi ka na\n6A bɛnnin lo Ala k'aw tɔɔrɔbagaw tɔɔrɔ fana. 7O la, aw minw be tɔɔrɔ la, a ka hɛrɛ kɛ aw ye i n'a fɔ anw. O bena kɛ an Matigi Yezu kɔsegituma na n'a ben'a yɛrɛ yira ka bɔ sankolo la n'a ka mɛlɛkɛ setigiw ye. 8A bena na ni tasuma ye, ka mɔgɔw ɲaa gwan minw ma Ala lɔn ani minw ma sɔn an Matigi Yezu ka kibaru diman ma. 9- U ta bena cɛn pewu, u yɔrɔ bena jaɲa Matigi n'a ka nɔɔrɔ la. 10Mɔgɔ minw y'u jigi la a kan, a bena na o loon na janko olu k'a boɲa, ani u ka nisɔndiya a ka koo la, aw fana do sɔnna an ka kuma ma.\n11O le y'a to an b'an ka Ala daali aw ye tuma bɛɛ, waasa, Ala y'aw wele kuun min na, aw k'o ɲa. Ani ka see d'aw ma, aw jigi kosɔn, aw b'a fɛ ka koɲuman min kɛ, aw ka se k'o kɛ. 12O la, an Matigi Yezu tɔgɔ bena boɲa aw kosɔn, ani aw fana ka boɲa sɔrɔ ale kosɔn, ka kɛɲɛ n'an ka Ala, n'an Matigi Yezu Krista ka nɛɛma ye.


Zan 14 AKKDC08 - Yezu y'a fɔ a ka kalandenw ye ko: «Aw - Bible Search\nSira min be taga Faa fɛ\n1Yezu y'a fɔ a ka kalandenw ye ko: «Aw hakili kana ɲagami. Aw lara Ala la, aw ye la ne fana na. 2Boon caaman be n Faa ka luu kɔnɔ, n'o te ne tun ten'a fɔ ko ne be taga yɔrɔ labɛn aw ye. 3Ni n tagar'a labɛn ka ban, n bena kɔsegi ka n'aw ta ka taga n'aw ye, janko ne be yɔrɔ min na, aw fana ka kɛ yen. 4Aw be ne taayɔrɔ sira lɔn.» 5Toma y'a fɔ a ye ko: «Matigi, an t'i taayɔrɔ lɔn, an fana bena kɛ di k'a sira lɔn?» 6Yezu y'a jaabi ko: «Ne le ye sira, ni tiɲɛ, ani nii dibaga ye. Mɔgɔ si te se n Faa fɛ ni ne sababu tɛ. 7N'aw be ne lɔn, aw bena n Faa fana lɔn, sisan aw yɛrɛ y'a lɔn ka ban, aw y'a ye fana.» 8Filipu y'a fɔ a ye ko: «I Faa yira an na, o b'an wasa.» 9Yezu y'a fɔ Filipu ye ko: «Ne be n'aw ye kabini tumajan, o bɛɛ n'a ta, e ma ne lɔn wa Filipu? Ni mɔgɔ min ɲaa lara ne kan, o tigi ye n Faa fana ye, mun na e b'a fɔ ko ne ka n Faa yira aw la? 10I lanin t'a la ko ne ni n Faa bɛɛ ye kelen ye wa? Ne be kuma minw fɔ, ne t'o fɔ n yɛrɛ ma, n Faa min ni ne ye kelen ye, ale lo b'a ka baara kɛ. 11Aw ye la ne la, ne ni n Faa bɛɛ ye kelen ye. N'aw ma la ne ka kuma na, aw ka la u la kɛwali nunu kosɔn. 12Tiɲɛ tiɲɛ na, ne b'a fɔ aw ye ko mɔgɔ min lara ne la, o tigi bena se ka ne ka kɛwaliw ɲɔgɔn kɛ. A yɛrɛ bena koo dɔw kɛ minw ka bon ni ne taw ye, bari ne be taga n Faa fɛ. 13Aw mana fɛɛn o fɛɛn daali ne tɔgɔ la, ne bena o kɛ, janko ka boɲa la Faa kan, a Dencɛ barika la. 14N'aw ye fɛɛn min ɲini ne tɔgɔ la, ne bena o kɛ.»\nYezu be Nii Senuman diko fɔ\n15«N'aw be ne kanu, aw bena ne ka kuma bato. 16Ne bena n Faa Ala daali a be dɛmɛbaga wɛrɛ ci aw ma, janko ale ka to ni aw ye tuma bɛɛ. 17Ale lo ye Nii Senuman ye, Tiɲɛtigi. Diɲɛ mɔgɔw te se ka sɔn a ma bari u t'a yera, u fana m'a lɔn. Aw kɔni b'a lɔn, bari a be n'aw ye, a bena sigi aw kɔnɔ. 18Ne tena aw to aw kelen na, ne bena segi ka na aw fɛ. 19Yanni waati dɔɔni diɲɛ mɔgɔw tena ne ye tugu, nga aw bena ne ye. Ne be nii na min kɛ, o la, aw fana bena to nii na. 20O loon na, aw ben'a lɔn ko ne ni n Faa bɛɛ ye kelen ye, ko aw ni ne fana ye kelen ye. 21Mɔgɔ min ye ne ka kuma mɛn k'a bato, o tigi le be ne kanu. Mɔgɔ min be ne kanu, n Faa fana bena o tigi kanu, ne fana bena o tigi kanu ka ne yɛrɛ yira a la.»\n22Zude, min be danna Zuda Isikariyɔti la, ale y'a fɔ Yezu ye ko: «Matigi, mun na e bena i yɛrɛ yira anw dama na n'i t'i yɛrɛ yira mɔgɔ tɔw la?» 23Yezu y'a jaabi ko: «Ni mɔgɔ min be ne kanu, o tigi bena ne ka kuma bato, n Faa bena o tigi kanu fana, anw bena na o tigi fɛ ka to n'a ye. 24Mɔgɔ min te ne kanu, o tigi fana te ne ka kuma bato. Aw be kuma min mɛnna ne fɛ, o tɛ ne yɛrɛ ka kuma ye, nga n Faa min ye n ci, ale ta lo. 25Ne y'o koo bɛɛ fɔ aw ye ka ne to aw cɛma. 26Nga Dɛmɛbaga, min ye Nii Senuman ye, n Faa bena min ci n tɔgɔ la, ale ben'aw kalan koo bɛɛ la, ani ne ye koo minw bɛɛ fɔ aw ye, a ben'aw hakili jigi o bɛɛ la.\n27Ne be hɛrɛ le di aw ma, hɛrɛ min be bɔ ne fɛ, ne be o le di aw ma, ne t'a dira i n'a fɔ diɲɛ mɔgɔw b'a kɛ cogo min na. Aw hakili kana ɲagami, aw kana siran. 28Aw y'a mɛn ka ban ne fɛ ko ne be taga, o kɔ n bena kɔsegi ka na aw fɛ. N'aw tun be ne kanu, aw tun bena nisɔndiya, bari ne be taga n Faa fɛ, ale ka bon ni ne ye. 29Ne y'o fɔ aw ye kabini sisan, n'o ma kɛ fɔlɔ, janko n'o kɛra tuma min na, aw ka la ne la. 30K'a ta sisan ma, ne tena kuma caaman fɔ aw ye tugu, bari diɲɛ nin kuntigi be nana. A te se ne kɔrɔ. 31Nga diɲɛ mɔgɔw ka kan k'a lɔn ko ne be n Faa kanu, o la, a ye min fɔ ne ye, ne b'o le kɛ. Aw ye wili an ka bɔ yan.»


Bɔk 9 AKKDC08 - Masaba y'a fɔ Musa ye ko: «Taga Ezipiti - Bible Search\nBɔk 8 Bɔk 10\nTɔɔrɔ duurunan: Begɛnw ka saya\n1Masaba y'a fɔ Musa ye ko: «Taga Ezipiti masacɛ fɛ, k'a fɔ a ye ko ne, Masaba, eburuw ka Ala ko a k'a to ne ka jama ka taga ne bato. 2Ko n'a ma sɔn k'a to u ka taga, ko n'a y'u minɛ k'u to yan, 3ko a ka begɛn minw be kongo la, ne, Masaba bena banajugu bila olu la, a ka soow n'a ka faliw ani a ka ɲɔgɔmɛw n'a ka misiw, ani a ka begɛnmisɛnw. 4Ne, Masaba bena faranfasili kɛ Isirayɛlidenw ka begɛnw ni Ezipitikaw taw cɛ. Isirayɛlidenw ka begɛn si tena sa.»\n5Masaba ye waati latigɛ k'a fɔ ko: «Sini, ne Masaba bena o kɛ jamana kɔnɔ.» 6O dugusagwɛ, a y'o kɛ. Ezipitikaw ka begɛnw bɛɛ sara, nga Isirayɛlidenw taw si ma sa. 7Masacɛ ye mɔgɔw ci ka taga filɛli kɛ. U tagar'a sɔrɔ ko Isirayɛlidenw ka begɛnw si ma sa, hali deen kelen. Nga masacɛ dusu gwɛlɛyara halibi, a ma sɔn k'a to jama ka taga.\nTɔɔrɔ wɔɔrɔnan: Sumuninw\n8Masaba y'a fɔ Musa ni Arɔn ye ko: «Aw k'aw tigɛ fa dibi kɔnɔ bugurigwɛ la, Musa bena o seri sanfɛ Ezipiti masacɛ ɲana. 9O bena kɛ gwangwan ye Ezipiti jamana faan bɛɛ la. O bena kɛ sababu ye sumuninw be bɔ mɔgɔw ni begɛnw na ka nɛɛn don ka kɛ joliw ye yɔrɔ bɛɛ jamana kɔnɔ.» 10- O la, Musa ni Arɔn ye bugurigwɛ cɛ dibi kɔnɔ ka taga lɔ masacɛ ɲafɛ. Musa y'o seri sanfɛ, sumuninw bɔra mɔgɔw ni begɛnw na, ka nɛɛn don ka kɛ joli ye. 11Lɔnnikɛlaw ma se ka lɔ Musa ɲa sumuninw kosɔn, bari u bɔra lɔnnikɛlaw ni Ezipitika tɔw bɛɛ la. 12Masaba ye masacɛ dusu gwɛlɛya. A ma sɔn ka mɛnni kɛ Musa ni Arɔn fɛ, i n'a fɔ Masaba tun y'a fɔ Musa ye cogo min na.\nTɔɔrɔ wolonwulanan: Sanbɛrɛ\n13O kɔ, Masaba y'a fɔ Musa ye ko: «Wili sɔgɔma joona ka taga Ezipiti masacɛ kunbɛn k'a fɔ a ye ko ne Masaba, eburuw ka Ala ko a k'a to ne ka jama ka taga ne bato. 14Ko n'o tɛ, sisan kɔni, ne bena tɔɔrɔbaw la a kan, n'a ka mɔgɔbabaw, n'a ka mɔgɔw kan, waasa a k'a lɔn ko ne ɲɔgɔn te dugukolo kan. 15Ko ni ne tun ye n bolo kɔrɔta k'ale n'a ka mɔgɔw gosi ni fɔɲɔbana ye, u tun bena halaki ka tunu ka bɔ dugukolo kan pewu. 16- Nga ne y'a to yen waasa ka n ka sebagaya yira a la, ani ne tɔgɔ ka fɔ diɲɛ faan bɛɛ la. 17Ko halibi a b'a jaa gwɛlɛyara ka ne ka jama bali, a te sɔnna k'u to u be taga. 18K'o le kosɔn, sini nin waati nin ɲɔgɔn na, ne ben'a kɛ sanbɛrɛ be ben ka juguya kosɔbɛ, min ɲɔgɔn ma deli ka kɛ Ezipiti jamana kɔnɔ kabini a sigira fɔɔ ka na se bii ma. 19Ayiwa, sisan ko a ka cii bila ko a ka begɛnw n'a ka fɛɛn minw bɛɛ be kongo kɔnɔ, k'u ka na ni olu bɛɛ ye soo kɔnɔ k'u mara, bari ni mɔgɔ, walima begɛnw fɛɛn o fɛɛn mana sɔrɔ kongo la, n'u ma na soo, sanbɛrɛ bena ben olu bɛɛ kan k'u faga.» 20Masaba ka kuma ye siranya bila Ezipiti masacɛ ka mɔgɔbaba minw na, olu teliyara k'u ka jɔɔnw n'u ka begɛnw ladon soo kɔnɔ. 21Nga minw m'a ka kuma jati, olu y'u ka jɔɔnw n'u ka begɛnw to kongo la.\n22O kɔ, Masaba y'a fɔ Musa ye ko: «E k'i bolo wili sanfɛ, waasa sanbɛrɛ ka ben mɔgɔw kan, ni begɛnw, ani suman sifaw bɛɛ kan forow kɔnɔ, Ezipiti jamana faan bɛɛ la.» 23Musa y'a ka bere kɔrɔta sanfɛ tuma min na, Masaba ye sanpɛrɛn ni sanbɛrɛ bila ka jigi. Sanpɛrɛn jigira dugukolo kan. Masaba y'a kɛ sanbɛrɛ benna Ezipiti jamana kɔnɔ. 24- Sanbɛrɛ benna, saan tun be manamana. A juguyara fɔɔ o ɲɔgɔn tun ma deli ka kɛ Ezipiti jamana na kabini a kɛra jamana ye. 25Fɛɛn o fɛɛn tun be kongo kɔnɔ, mɔgɔ fara begɛnw kan, sanbɛrɛ y'o bɛɛ gosi, ka kongo kɔnɔ suman ni yiriw bɛɛ gosi k'u karikari Ezipiti jamana yɔrɔ bɛɛ la. 26Sanbɛrɛ ma se jamana nin yɔrɔ min na, o kɛra Gosɛn mara ye, Isirayɛlidenw tun siginin be yɔrɔ min na.\n27Ezipiti masacɛ ye Musa ni Arɔn wele k'a fɔ u ye ko: «Sisan, ne ye hakɛ kɛ. Tiɲɛ be Masaba fɛ, ne ni n ka mɔgɔw le filila. 28Aw ka Masaba daali, janko saan kana pɛrɛn, sanbɛrɛ kana ben tugu. Ne ben'a to aw be taga, ne tena aw bali tugu.»\n29Musa y'a fɔ a ye ko: «Ni ne bɔra dugu kɔnɔ tuma min na, ne bena n bolow wili Masaba faan fɛ. Saan tena pɛrɛn tugu, sanbɛrɛ fana tena ben tugu, waasa i k'a lɔn ko dugukolo ye Masaba ta ye. 30Nga, ne y'a lɔn ko halibi, e n'i ka mɔgɔbabaw, aw te siran Masa Ala ɲa.» 31O y'a sɔrɔ suman gwanninmanw tun wolola ka ban, lɛnsun tun feerenna, o bɛɛ cɛnna. 32Nga suman minw ka suma, olu ma cɛn, bari olu mɔwaati tun ma se.\n33Musa bɔra masacɛ fɛ ka se dugu kɔfɛ tuma min na, a y'a bolow wili Masaba faan fɛ. Sanpɛrɛn ni sanbɛrɛ lɔra, sanji lɔra. 34Masacɛ y'a ye ko sanji ni sanpɛrɛn ani sanbɛrɛ lɔra minkɛ, a ye hakɛ kɛ tugu. Ale n'a ka mɔgɔbabaw y'u dusu gwɛlɛya. 35Masacɛ dusu gwɛlɛyara. A ma sɔn k'a to Isirayɛlidenw ka taga, i ko Masaba tun y'a fɔ Musa barika la cogo min na.


Bibulu ka maanaw: Oliviye yiriw kulu kan - Jehova Seerew ka ɛntɛrɛnɛti yɔrɔ daganin\nYEZU filɛ Oliviye yiriw kulu kan! A ka ciden naani dɔw be n’a ye. Piyɛri n’a dɔgɔcɛ Andere be yen ka fara Zaki n’a dɔgɔcɛ Zan fana kan. I ɲɛɛ be Zeruzalɛmu ka Alabatosoba lo la yɔrɔ jan Yezu kɔfɛ.\nYezu donna Zeruzalɛmu kɔnɔ faliden kan a tile fila ye nin ye. Talatalon sɔgɔmada joona fɛ, a tara Alabatosoba kɔnɔ. O yɔrɔ la, sarakalasebagaw tun be cogo ɲini walisa ka Yezu minɛ k’a faga. Nka, u tun be siran k’o kɛ sabu Yezu koo tun ka di jama ye.\nYezu ye o diinan kuntigiw weele ko: ‘Saaw ni fɔnfɔnnidenw.’ Ani a y’a fɔ u ye ko Ala bena u ɲangi u ka koo juguw bɛɛ kosɔn. O kɔ, Yezu yɛlɛla oliviye yiriw kulu kan, ani a ka ciden naani nunu y’a daminɛ k’a ɲininga. I b’a lɔn u y’a ɲininga fɛɛn min koo la wa?\nCidenw y’a ɲininga koo nataw koo la. U b’a lɔn ko Yezu bena koo jugu bɛɛ ban dugukolo kan. Nka, u b’a fɛ k’a lɔn a bena o kɛ tuma min na. Tuma juman Yezu bena segi ka na ani ka kɛ masa ye?\nYezu b’a lɔn ko n’a segira ka na, a ka kalandenw minw be dugukolo kan, u tɛna se k’a ye sabu a bena kɛ sankolo la. O kama, Yezu ye koo dɔw fɔ a ka cidenw ye minw tun bena kɛ dugukolo kan k’a yira ko a sigira masaya la sankolo la. O koo dɔw ye jumanw ye?\nYezu ka kiraya kuma y’a yira ko kɛlɛbaw, banaw, kɔngɔbaw, kojugubaw ani dugukolo yɛrɛyɛrɛbaw bena kɛ. Yezu y’a fɔ fana ko Ala ka masaya kibaro duman bena weleweleda dugukolo yɔrɔ bɛɛ la. Yala an ɲɛɛ lara o koow kan bi tilew la wa? Ɔnhɔn kɛ! O b’a yira ka gwɛ ko Yezu be masaya kɛra sankolo la. Yanni dɔɔni, a bena juguya bɛɛ ban dugukolo kan.\nMatiyo 21:46; 23:1-39; 24:1-14; Mariki 13:3-10.\nYezu yira jaa nin kan, ani mɔgɔ jumanw lo be n’a ye?\nAlabatosoba kɔnɔ, sarakalasebagaw y’a ɲini ka mun lo kɛ Yezu la, ani a ye mun lo fɔ u ye?\nYezu ka cidenw y’a ɲininga mun lo la?\nMun na Yezu ye koo dɔw fɔ a ka cidenw ye minw tun bena kɛ dugukolo kan tuma min na a be masaya la sankolo la?\nYezu ka fɔta la, sanni a ka juguya bɛɛ ban dugukolo kan, mun lo tun bena kɛ fɔlɔ?\nMatiyo 23:1-39 kalan.\nBibulu b’a yira ko kojugu tɛ ka bonyali tɔgɔ la mɔgɔ kan. Nka, ka mɔgɔbayatɔgɔ la mɔgɔ kan kafo kɔnɔ, Yezu ye mun lo fɔ o koo la ka kɛɲɛ ni Matiyo 23:8-11 ye? (Kɛw. 26:25; Ɔrɔm. 13:7; 1 Piyɛri 2:13, 14)\nFariziɲɛw ye mun lo kɛ walisa k’a ɲini ka mɔgɔw bali u ka kɛ kerecɛnw ye? Bi tile la, diinan kuntigiw be o ɲɔgɔn kɛ cogo di fana? (Mat. 23:13; Luka 11:52; Zan 9:22; 12:42; 1 Tes. 2:16)\nMatiyo 24:1-14 kalan.\nMatiyo 24:13 be sinsin a kan cogo di ko a kɔrɔtanin lo an ka muɲuli kɛ?\n“Laban” min kofɔra Matiyo 24:13 kɔnɔ, o kɔrɔ ko di? (Mat. 16:27; Ɔrɔm. 14:10-12; 2 Kor. 5:10)\nMariki 13:3-10 kalan.\nMariki 13:10 kɔnɔ, kuma jumanw b’a yira ko kɔrɔtɔ b’a la ka kibaro duman waajuli kɛ, ani Yezu ka kumaw ka kan ka nɔɔ juman to an kan? (Ɔrɔm. 13:11, 12; 1 Kor. 7:29-31; 2 Tim. 4:2)\nA ka kiraya kuma dafara saan kɛmɛkulu fɔlɔ la. Yala a bena dafa bɛrɛbɛrɛ tugun kɔfɛ wa?\nA ci dɔ ma A ci dɔ ma Maana 98nan: Oliviye yiriw kulu kan


Tes fɔlɔ 5 AKKDC08 - N balimaw, o koo nunu bena kɛ - Bible Search\nTes fɔlɔ 4 Tes 2nan int\nTes fɔlɔ 5\nMatigi ka nako\n1N balimaw, o koo nunu bena kɛ waati min na, aw mako t'a la an ka sɛbɛ ci aw ma o la. 2- Aw yɛrɛ b'a lɔn sɛbɛ la ko Matigi bena na loon min na, o bena bali mɔgɔw la i ko soon be na sufɛ cogo min na. 3Tuma min na mɔgɔw ben'a fɔ ko hɛrɛ ni jigisigi be yen, o tuma na, tɔɔrɔ bena ben u kan fɔɔ u te se ka bɔyɔrɔ sɔrɔ, i n'a fɔ muso ka tiin be cun a kan cogo min na. 4Nga n balimaw, aw te dibilamɔgɔw ye, n'o loon be na bali aw la i n'a fɔ soon. 5Aw bɛɛ ye yeelen mɔgɔw ye, kɛnɛ kan mɔgɔw. An te dibilamɔgɔw ye. 6O la, an man kan ka sinɔgɔ i n'a fɔ mɔgɔ tɔɔ nunu. An k'an yɛrɛ kɔlɔsi an labɛnnin ka to ɲana tuma bɛɛ, 7bari mɔgɔ be sinɔgɔ sufɛ le, dɔrɔtɔw fana b'u ka dɔrɔtɔya kɛ sufɛ le. 8- Nga an minw ye kɛnɛ kan mɔgɔw ye, an k'an yɛrɛ labɛn, ka jigi ni kanuya kɛ i n'a fɔ nigɛkunbɛnnan, k'o don an kaan na, ani k'an jigi la an ka kisili kan i n'a fɔ nigɛfugulan. 9Bari Ala m'a latigɛ ko a ka dimi ka se an ma, nga a y'a latigɛ ko an ka kisi an Matigi Yezu Krista barika la le, 10ale min sara an kosɔn, janko k'an to nii la, walima n'an sara, an ka se ka to n'ale ye. 11O la aw ka ɲɔgɔn jigi tugu, ani ka ɲɔgɔn dɛmɛ, i n'a fɔ aw b'a kɛra ka ban cogo min na.\nPɔli ka ladili laban\n12N balimaw, mɔgɔ minw b'aw ɲafɛ Matigi ka sira la, n'u be jija k'aw ladi, an b'aw daali ko aw ka olu jati kosɔbɛ. 13Aw k'u koo diya aw ye, k'u boɲa kosɔbɛ, u ka baara kosɔn. Hɛrɛ ka to aw ni ɲɔgɔn cɛ.\n14An b'a ɲini aw fɛ n balimaw, ko aw ka mɔgɔkolonw ladi, ka siranbagatɔw jaa gwɛlɛya, ka barikatanw dɛmɛ, ani ka muɲu bɛɛ kɔrɔ. 15Aw k'aw yɛrɛ kɔlɔsi, aw la mɔgɔ si kana kojugu juru sara ni juguya ye, aw ka koɲuman kɛ tuma bɛɛ ɲɔgɔn ye ani tɔw ye.\n16Aw ka nisɔndiya tuma bɛɛ. 17Aw kana Aladali dabila. 18Koo bɛɛ la, aw ka barika la Ala ye, bari o le ye Ala sago ye aw faan fɛ, k'aw to Yezu Krista ka jɛnɲɔgɔnya la.\n19Aw kana Nii Senuman ka baara bali. 20Aw kana kirayakuma lɔgɔbɔ. 21Nga aw ka koo bɛɛ sɛgɛsɛgɛ, koo minw ka ɲi aw ka sɔn olu ma. 22Aw k'aw yɛrɛ kɔlɔsi kojugu sifa bɛɛ ma.\n23Hɛrɛtigi Ala yɛrɛ k'aw kɛ mɔgɔ senumanw ye, juguya si kana sɔrɔ aw la, aw farisogo faan fɛ, n'aw dusu, ani aw hakili la, a k'aw bɛɛ mara jalakiyɔrɔ kana sɔrɔ aw la an Matigi Yezu Krista nalon na. 24Ala min y'aw wele, ale ye kantigi ye, ale lo bena o kɛ.\n25N balimaw, aw ka to ka Ala daali an ye. 26Aw ka balimaw bɛɛ fo kosɔbɛ ni kɔnɔgwɛ ye.\n27Ne b'a ɲini aw fɛ kosɔbɛ Matigi tɔgɔ la ko bataki nin ka kalan balimaw bɛɛ ɲana.\n28An Matigi Yezu Krista ka nɛɛma kɛ aw ye.


<< < Zhozuwe 3 > >>\nIzirayɛli woolo pàa Zhuridɛn gbaan wi kɔn ma yiri\n1 Pe karipilige, ki pinliwɛ pi ni, a Zhozuwe wo naa Izirayɛli woolo pe ni fuun pè si yiri wa Shitimu, wa paara yinrɛ cɛnsaga ki ni, ma kari wa Zhuridɛn gbaan yɔn ki na, mɛɛ saa wɔnlɔ lema sanni pe sa gbaan wi kɔn pe yiri. 2 Piliye taanri toroŋgɔlɔ, a Izirayɛli woolo teele pè si yanriyanri wa paara yinrɛ cɛnsaga ki ni, 3 naga sɛnrɛ nda ti yuun leele pe kan fɔ: «Levi setirige piile, poro mbele pe yɛn saraga wɔfɛnnɛ, na yaga ka pe yan pe Yawe Yɛnŋɛlɛ, ye Yɛnŋɛlɛ li yɔn finliwɛ kɛsu wi tugo sanga ŋa ni, pa ye yiri wa laga ŋga ye yɛn ma cɛn ki ni, ye taga wi na. 4 Ye culo nuŋgba si wo fogo ko yaga yoro naa yɔn finliwɛ kɛsu wi sɔgɔwɔ. Yaga ka yɔngɔ wi tanla mbe wɛ ko na. Ki ka pye ma, ye yaa toro konɔ na ni, pa ye yaa li jɛn; katugu ye fa toro laga ki konɔ na li ni faa.»\n5 A Zhozuwe wì si leele pe pye fɔ: «Ye ye yɛɛ pye kpoyi, katugu goto Yawe Yɛnŋɛlɛ li yaa kafɔnŋgɔlɔ pye laga ye sɔgɔwɔ.»\n6 Ki goto, a wì si saraga wɔfɛnnɛ pe pye fɔ: «Ye yɔn finliwɛ kɛsu wi lɛ ye keli leele pe yɛgɛ yaa kee.» A pè suu lɛ ma keli leele pe yɛgɛ na tanri. 7 A Yawe Yɛnŋɛlɛ lì si Zhozuwe wi pye fɔ: «Nala yɛrɛ mi yaa ki lɛ mbɔɔn mɛgɛ ki gbɔgɔ laga Izirayɛli woolo pe yɛgɛ sɔgɔwɔ, jaŋgo pege jɛn pe yo mi yaa pye ma ni paa yɛgɛ ŋga na mìla pye Moyisi wi ni we. 8 Saraga wɔfɛnnɛ mbele pe yɛn na yɔn finliwɛ kɛsu wi tungu, ki sɛnrɛ nda ti yo pe kan fɔ: ‹Na yaga sa gbɔn wa Zhuridɛn gbaan wi yɔn na sanga ŋa ni, mbe ye wa tɔnmɔ pi ni, ye yere le.› »\n9 Kona, a Zhozuwe wì sigi yo Izirayɛli woolo pe kan ma yo fɔ: «Ye fulo laga ye Yawe Yɛnŋɛlɛ, ye Yɛnŋɛlɛ li sɛnrɛ ti logo. 10 Pa ye yaa ki jɛn yɛɛn mbe yo fɔ Yɛnŋɛlɛ na yinwege wolo li yɛn laga ye sɔgɔwɔ, fɔ li yaa Kana tara fɛnnɛ, naa Hɛti cɛnlɛ woolo, naa Hɛvi cɛnlɛ woolo, naa Perɛzi cɛnlɛ woolo, naa Girigasi cɛnlɛ woolo, naa Amɔri cɛnlɛ woolo konaa Zhebusi cɛnlɛ woolo pe purɔ mbe pe yirige wa ye yɛgɛ kaselege. 11 Ye wele, ŋa wi yɛn tara ti ni fuun ti Fɔ, wi yɔn finliwɛ kɛsu pe yaa keli wi ni ye yɛgɛ, mbe Zhuridɛn gbaan wi kɔn mbe yiri. 12 Koni, ye nambala kɛ ma yiri shyɛn wɔ wa Izirayɛli cɛngɛlɛ kɛ ma yiri shyɛn ke ni, naŋa nuŋgba mbe yiri cɛnlɛ nuŋgba ni. 13 Yawe Yɛnŋɛlɛ na li yɛn tara ti ni fuun Fɔ, saraga wɔfɛnnɛ mbele pe yɛn nali yɔn finliwɛ kɛsu wi tungu, na paga ka pe yɔngɔlɔ ke wa wa Zhuridɛn gbaan wi tɔnmɔ pi ni sanga ŋa ni, pa gbaan wi tɔnmɔ pi yaa kɔn shyɛn. Tɔnmɔ mba pila yinrigi wa go na na fuun na tinri, pi yaa yere mbe gbogolo pi yɛɛ na paa mbogo yɛn.»\n14 Kona, a leele pè si yiri ma pe paara yinrɛ ti kɔlɔgi mbe Zhuridɛn gbaan wi kɔn mbe yiri. Saraga wɔfɛnnɛ mbele pàa pye na yɔn finliwɛ kɛsu wi tungu, pàa keli leele pe yɛgɛ na tanri. 15 Yarilire kɔnsanga wo lawi. Ki sanga wi ka gbɔn, ki ma yala Zhuridɛn gbaan wì yin fɔ ma toro wi koŋgo ki na. Saraga wɔfɛnnɛ mbele pàa pye na yɔn finliwɛ kɛsu wi tungu, naa pàa ka saa gbɔn wa gbaan wi koŋgo na sanga ŋa ni, ma pe yɔngɔlɔ ke wa wa tɔnmɔ pi ni, 16 tɔnmɔ mba pìla pye na yinrigi wa gbaan wi go kɛɛ yeri na fuun na tinri, a pì si yere, mɛɛ gbogolo pi yɛɛ na paa mbogo yɛn, ma kari lege, maga lɛ wa Adamu ca ki na, wa Zaritan ca ki tanla†. Ma si yala tɔnmɔ mba pìla pye na fuun na tinri wa Araba tara kɔgɔje wi yeri, ko kɔrɔ wo yɛn wa Kɔgɔje kuwo wi yeri, a po si fo ma kari pew. A leele pè si Zhuridɛn gbaan wi kɔn ma yiri wa Zheriko ca ki yɛsinmɛ yeri. 17 Saraga wɔfɛnnɛ mbele pàa pye na Yawe Yɛnŋɛlɛ li yɔn finliwɛ kɛsu wi tungu, a pè si gbegele ma yere jɛŋgɛ wa lafoŋgologo ŋga kìla waga ki ni, wa gbaan wi nandogomɔ, ma yala Izirayɛli woolo paa tooro na tanri tawara na, fɔ a leele pe ni fuun pè saa gbaan wi kɔn ma yiri ma kɔ.


Bibulu ka maanaw: Gwɛlɛyaw Dawuda ka soo - Jehova Seerew ka ɛntɛrɛnɛti yɔrɔ daganin\nDAWUDA siginin kɔ masaya la Zeruzalɛmu, Jehova y’a dɛmɛ, a ka kɛlɛdenw ye see sɔrɔ a juguw kan siɲɛ caaman na. Jehova tun ye layidu ta ko a bena Kanaan jamana di Israɛldenw ma. Jehova ka dɛmɛ sababu la, o jamana bɛɛ kɛra u ta ye sisan\nDawuda ye kuntigi ɲuman ye. Jehova koo ka di a ye. O kama, Zeruzalɛmu minɛni kɔ, a ye koo fɔlɔ minw kɛ, u dɔ ye ka Jehova ka layidu tagamasiɲɛ kɛsu ta ka na Zeruzalɛmu. A tun b’a fɛ ka Alabatoso dɔ lɔ walisa ka o kɛsu bila yen.\nDawuda kɔrɔla tuma min na, a ye kojuguba dɔ kɛ. A tun b’a lɔn ko a man ɲi ka mɔgɔ wɛrɛ ka fɛɛn ta. Nka loon dɔ wulafɛ, k’a to a ka sanbon kan a ye filɛri kɛ duguma ka muso cɛɲumanba dɔ ye. O muso tɔgɔ ko Batiseba ani a cɛɛ Uri ye Dawuda ka kɛlɛden dɔ ye.\nDawuda ɲɛɛ bɔra Batiseba fɛ kosɔbɛ fɔɔ a y’a to u y’a weele ka na a ka masayaso kɔnɔ. Muso cɛɛ tun be kɛlɛkɛyɔrɔ la. Dawuda ye Batiseba minɛ ka la n’a ye. O kɔ, muso y’a ye ko a kɔnɔman lo. O koo ye Dawuda hakili ɲagami kosɔbɛ. A ye cii di a ka kɛlɛdenw kuntigi Zowabu ma ko u ka Uri bila kɛlɛ fariman yɔrɔ la walisa a ka faga yen. Uri faganin kɔ, Dawuda ye Batiseba furu.\nJehova dimina Dawuda kɔrɔ kosɔbɛ. O kama, a y’a ka baaraden Natan ci ka taga Dawuda ka jurumuw fɔ a ye. Natan filɛ jaa nin kan, a be kumana Dawuda fɛ. Dawuda ye koo min kɛ, a nimisara o la kosɔbɛ, o kama Jehova m’a faga. Nka, Jehova y’a fɔ ko: ‘Komi i ye kojugu nunu kɛ, i bena gwɛlɛya caaman sɔrɔ i ka soo kɔnɔ.’ Ayiwa, Dawuda ye gwɛlɛyaw kɔni sɔrɔ dɛ!\nFɔlɔ, Batiseba dencɛ sara. O kɔ, Dawuda dencɛ fɔlɔ Amunɔn y’a kɛ ale n’a dɔgɔmuso Tamari ye ɲɔgɔn sɔrɔ u fila dɔrɔn, ani a y’a karaba ka la n’a ye. O koo ye Dawuda dencɛ Abisalɔn dimi kosɔbɛ fɔɔ a ye Amunɔn faga. O kɔfɛ, Abisalɔn y’a yɛrɛ koo diya mɔgɔ caaman ye ani a y’a yɛrɛ kɛ masacɛ ye. A laban, Dawuda ye see sɔrɔ Abisalɔn kan kɛlɛ la, ani u ye Abisalɔn faga. Tiɲɛn na, Dawuda ye gwɛlɛya caaman sɔrɔ dɛ!\nBatiseba dencɛ sanin kɔ, a ye dɔ wɛrɛ wolo min tɔgɔ ko Solomani. Dawuda kɔrɔla ani ka bana tuma min na, a dencɛ Adoniya y’a ɲini k’a yɛrɛ kɛ masacɛ ye. Dawuda ye cii di sarakalasebaga Sadɔki ma ko a ka tulu bɔn Solomani kuun na k’a yira ko ale lo bena kɛ masacɛ ye. Dɔɔni o kɔ, Dawuda sara a sii saan 70nan na. A ye masaya kɛ saan 40 kɔnɔ. Solomani lo kɛra Israɛl ka masacɛ ye sisan.\n2 Samuyɛli 11:1-27; 12:1-18; 1 Masacɛw 1:1-48.\nJehova ka dɛmɛ sababu la, Kanaan jamana labanna ka kɛ jɔn ta ye?\nLoon dɔ wulafɛ, ka Dawuda to a ka sanbon kan, mun lo kɛra?\nMun na Jehova dimina Dawuda kɔrɔ kosɔbɛ?\nI ko i ɲɛɛ b’a la jaa kan, Jehova ye jɔn lo ci ka taga Dawuda ka jurumuw fɔ a ye, ani o cɛɛ y’a fɔ ko mun lo bena Dawuda sɔrɔ?\nDawuda ye gwɛlɛya jumanw sɔrɔ?\nDawuda kɔ, jɔn lo kɛra Israɛl ka masacɛ ye?\nAn ka 2 Samuyɛli 11:1- 27 kalan.\nN’an bolo degunnin be Jehova ka baara la, mun na o b’an tanga?\nMun lo y’a to Dawuda ye jurumu kɛ, ani o be Jehova sagokɛlaw lasɔmi mun lo la bi? (2 Sam. 11:2; Mat. 5:27-29; 1 Kor. 10:12; Zaki 1:14, 15)\nAn ka 2 Samuyɛli 12:1-18 kalan.\nNatan ye ladili di Dawuda ma cogo min na, diinan mɔgɔkɔrɔw ni bangebagaw be se ka kalan juman sɔrɔ o la? (2 Sam. 12:1-4; Tal. 12:18; Mat. 13:34)\nMun na Jehova hinɛna Dawuda la? (2 Sam. 12:13; Zab. 32:5; 2 Kor. 7:9, 10)


Eza 38 AKKDC08 - O waati la, Ezekiyasi banana fɔɔ a tun - Bible Search\nEza 37 Eza 39\nEzekiyasi ka bana n'a kɛnɛyako\n(Mas 2nan 20.1-11)\n1O waati la, Ezekiyasi banana fɔɔ a tun be ɲini ka sa. Amɔsi dencɛ Ezayi, min tun ye kira ye, ale tagar'a fɛ k'a fɔ a ye ko: «Masaba ko e k'i ka soo kɔnɔ koɲaw ɲanabɔ, bari i bena sa, i tena kɛnɛya.» 2Ezekiyasi y'a ɲaa yɛlɛma kogo faan fɛ ka Masaba daali ko: 3«Masaba, e k'i hakili to a la ko ne taamana i ɲakɔrɔ kantigiya la ni kɔnɔgwɛ ye, ka koɲuman kɛ i ɲakɔrɔ.» A kasira kosɔbɛ.\n4Ezayi bɔra ko a be taga. Nga k'a to kɔnɔnalu kɔnɔ, Masaba y'a fɔ a ye ko: 5«Kɔsegi ka taga fɔ Ezekiyasi ye ko ne Masaba, a bɛma Dawuda ka Ala y'a ka daalili mɛn, k'a ɲaji ye fana. Ko ne bena saan tan ni duuru fara a sii kan. 6Ne bena ale ni dugu nin kisi Asiri masacɛ ma. Ne bena dugu nin tanga.»\n7Ezayi y'a fɔ Ezekiyasi ye ko: «Masaba bena koo min kɛ k'a yira i la ko a ka fɔta bena kɛ, o filɛ. 8Suma min jigira Akazi ka yɛlɛyɛlɛnan kan, ne ben'a to o be segi kɔfɛ yɛlɛyɛlɛnan seen lako ɲaa tan.» Suma tun jigira yɛlɛyɛlɛnan kan ka se seen lako ɲaa tan minw ma, a segira kɔfɛ ka bɔ olu kan.\nEzekiyasi ka daalili\n9Zuda mara masacɛ Ezekiyasi ka dɔnkili filɛ nin ye, a ye min sɛbɛ a kɛnɛyanin kɔ ka bɔ a ka bana la. A ko:\n10«Ne tun ko, ka ne kɛnɛkɛnɛ to hɛrɛ la,\nne tun ka kan ka bɔ diɲɛ na ka taga to lahara.\n11Ko ne tena Masaba ye diɲɛ kɔnɔ tugu.\nNe tena adamaden si ye nin diɲɛ kɔnɔ tugu.\n12Ne nii bɔra ka taga yɔrɔjan,\ni ko sagadɛndɛbaga ka bugu yɔrɔ ka jan a la cogo min na.\nNe sii kɛra i ko fanidanbaga b'a ka fani kɛ cogo min na\na bantuma kwɛrɛ kɔnɔ,\na b'a kuru ka sɔrɔ k'a jese tigɛ.\nMasaba, e tun bena tila ne ka koo la ni tile ma ben.\n13Saya tun bena ne bɔsi ni dugu ma gwɛ.\nMasaba ye n kolow bɛɛ kari i ko jara,\ni tun bena tila ne ka koo la ni tile ma ben.\n14Ne tun be kasi i ko naganaganin,\nka kasi i ko tuganin.\nNe tora ka filɛli kɛ sanfɛ\nfɔɔ n ɲaa dibira.\nMatigi, ne dɛsɛnin lo kojugu,\nna ne dɛmɛ!\n15Ne be se ka mun fɔ sa,\njanko Ala ka ne jaabi?\nBari ale lo ye nin koo kɛ.\nNe te se ka sinɔgɔ n ka dusukasi kosɔn.\n16Matigi, i b'i ka mɔgɔw kɔrɔ,\nu bena to nii la.\nI nii be barika don u la cogo bɛɛ la.\nI bena ne kɛnɛya, ka n to sii la.\n17Ne ka dusukasiko yɛlɛmana ka kɛ hɛrɛ ye.\nN koo diyara i ye fɔɔ i ye ne kisi saya ma.\nI ye ne ka kojuguw bɛɛ bɔ ne kan k'u fili i kɔfɛ.\n18Lahara mɔgɔw te se k'i tanu,\nsuuw te se k'i boɲa.\nU ye mɔgɔ min la kaburu kɔnɔ,\no te se k'a jigi la i ka kantigiya kan tugu.\n19Mɔgɔ ɲanaman dama le be se k'i tanu,\ni ko ne b'a kɛra cogo min na bii.\nFaaw bena i ka kantigiya koo fɔ u deenw ye.\n20Masaba, i ye ne kisi minkɛ,\nan bena fɔli kɛ ka dɔnkili la i ye an sii bɛɛ la,\ne Masaba ka soo kɔnɔ.»\n21Ezayi tun y'a fɔ k'u ka toro ta k'a labɛn k'a mɔn sumunin na, k'o la, masacɛ be kɛnɛya. 22Ezekiyasi tun y'a ɲininga ko: «Taamasiɲɛ jumɛn ben'a yira ko ne bena se ka taga Masaba ka soo kɔnɔ tugu?»


MAKABEW FƆLƆ 2 AKKDC08 - O waati la, sarakalasebaga dɔ - Bible Search\nMAKABEW FƆLƆ 1 MAKABEW FƆLƆ 3\nMAKABEW FƆLƆ 2\nSarakalasebaga Matatiyasi kasikan\n1O waati la, sarakalasebaga dɔ tun be yen min tɔgɔ ko Matatiyasi. Simeyɔn deen Zan ka deen tun lo, Yowaribu ka somɔgɔw dɔ tun lo. A bɔra Zeruzalɛmu ka taga sigi Modin. 2Dencɛ duuru tun b'a fɛ: Zan, u b'a wele Gadi fana, 3ni Simeyɔn, u be ale wele Tasi, 4ni Zuda, u b'ale wele Makabe, 5ni Eleyazari, ale be wele Awaran, ani Zonatan min be wele Afu. 6Kojuguba minw kɛra Ala ɲakɔrɔ Zuda mara la ani Zeruzalɛmu kɔnɔ na, a y'o ye tuma min na, 7a ko:\n«Bɔnɛ ye ne ta ye!\nNe wolokun le ye ka n ka siya,\nni Ala ka dugu halakitɔ ye wa?\nNe wolokun ye ka sigi ka n bolo meleke ɲɔgɔn na\nka n ka dugu to an juguw bolo,\nani ka Alabatosoba to lonanw bolo wa?\n8Alabatosoba kɛra i ko u ye mɔgɔ min dɔgɔya.\n9Minan minw tun b'a ka boɲa yira,\nan juguw y'o cɛ ka taga n'u ye.\nAn ka denɲɛninw fagara forobayɔrɔw la,\nan juguw y'an ka kanbelenw faga ni murujan ye.\n10Siya jumɛn le ma kuntigiya kɛ dugu nin kan?\nU jumɛn m'a k'a nafolo cɛ ka taga n'a ye?\n11U y'a ka masirifɛnw bɛɛ soɲa.\nHɔrɔn tun lo, sisan a kɛra jɔɔn ye.\n12An ka Alabatosoba cɛɲa tun ye an ka kunkɔrɔta sababu ye,\nsisan a kɛra yɔrɔlakolon ye.\nSiya wɛrɛw y'a kɛ yɔrɔ gwansan ye.\n13Nafa jumɛn b'an fɛ ka to diɲɛ kɔnɔ tugu?»\n14Matatiyasi n'a dencɛw nii tɔɔrɔnin y'u ka faniw faran, ka dusukasifaniw don, ka kasi kosɔbɛ.\nSaraka min bɔra Modin\n15Masacɛ Antiyokusi ka ciden minw tun be mɔgɔw wajibiya ka Musa ka sariya cɛn, olu nana Modin dugu kɔnɔ janko ka dugu mɔgɔw karaba ka joo sɔn. 16Isirayɛlidenw caaman tagara u fɛ, nga Matatiyasi n'a deenw bɛɛ tora u danna ɲɔgɔn fɛ. 17Masacɛ ka ciden nunu ye kuma ta k'a fɔ Matatiyasi ye ko: «I ye ɲamɔgɔba ye dugu nin kɔnɔ, mɔgɔw b'i jati, i deenw n'i balimaw b'i kɔ. 18O la, masacɛ ye min fɔ, e yɛrɛ ka kan ka gwɛrɛ k'o kɛ fɔlɔ, i n'a fɔ siya tɔw bɛɛ y'a kɛ cogo min na, ni Zuda mara mɔgɔw ani minw tora Zeruzalɛmu. O la, e n'i deenw bena kɛ masacɛ ka mɔgɔsɔbɛw ye. U bena aw boɲa, ka warigwɛ ni sanu, ani boɲafɛn caaman di aw ma.»\n19Matatiyasi y'a kaan kɔrɔta k'u jaabi ko: «Siya minw bɛɛ be masacɛ ka mara kɔnɔ, hali n'u bɛɛ sɔnn'a ta ma, n'u kelen kelen bɛɛ b'u faaw ka batolikɛcogo dabila ka sɔn masacɛ ka kuma ma, 20ne, ni n dencɛw, ani n balimaw, anw bena an faaw ka bɛɛn bato, u ye o min kɛ ni Ala ye. 21Ala k'an dɛmɛ, ka see di an ma an kan'a ka sariya, n'a ka fɔtaw batoli dabila fewu! 22An tena sɔn masacɛ ka cira ma, k'an ka sira bila fewu, k'an ka batolikɛcogo to yen.»\n23Matatiyasi tilara kuma na dɔrɔn, zuwifu dɔ gwɛrɛla bɛɛ ɲana ka saraka bɔ Modin sarakabɔyɔrɔ kan ka kɛɲɛ ni masacɛ ka cira ye. 24Matatiyasi y'o ye tuma min na, a daminɛna ka yɛrɛyɛrɛ dusudimikojugu fɛ. A dimi tiɲɛ tun b'a fɛ. A bolila ka taga cɛɛ nin kaan tigɛ sarakabɔyɔrɔ kan. 25Masacɛ ka ciden min tun be mɔgɔw wajibiya ka saraka bɔ, a y'ale faga o waati kelen na, ka sɔrɔ ka sarakabɔyɔrɔ ci. 26A y'a yira ko Musa ka sariya koo ka d'a ye kosɔbɛ i n'a fɔ Pinasic tun y'a kɛ cogo min na, tuma min na a ye Salu dencɛ Zimuri faga. 27O kɔ, Matatiyasi daminɛna ka dugu yaala ka to k'a kaan bɔ kosɔbɛ k'a fɔ ko: «Musa ka sariya koo ka di mɔgɔ minw bɛɛ ye, n'u be Ala ka bɛɛn bato, olu ka tugu ne kɔ!» 28O kɔ, a n'a deenw bolila ka taga kuluw yɔrɔ la, k'u bololafɛnw bɛɛ to dugu kɔnɔ.\nZuwifuw be ban masacɛ ta ma\n29O la, minw tun b'a fɛ ka taama tilenninya la, ka kɛɲɛ ni Musa ka sariya ye, olu caaman tagara kongokolon kɔnɔ ka sigi yen, 30olu, n'u deenw, n'u musow, ani u ka begɛnw, bari mɔgɔw tun b'u tɔɔrɔ kojugu. 31Masacɛ ka cidenw, ni kɛlɛden minw tun siginin bɛ Zeruzalɛmu, Dawuda ka dugu kɔnɔ, olu y'a mɛn ko mɔgɔ minw banna masacɛ ka cira ma, k'u dɔw tagara dogo kongokolon kɔnɔ. 32Kɛlɛden caaman wilila ka tugu u kɔ. U sera u gɛrɛfɛ tuma min na, u y'u yɛrɛ labɛn u kɛlɛ kama, o kɛra lafiɲɛlon yɛrɛ la. 33U y'a fɔ u ye ko: «O ka kɛ a daan ye! Aw ka bɔ, ka sɔn masacɛ ka fɔta ma, o la, aw bena kisi.» 34Zuwifuw y'u jaabi ko: «An tena bɔ, an tena sɔn masacɛ ka fɔta ma ka lafiɲɛlon cɛn.» 35O yɔrɔnin kelen, masacɛ ka kɛlɛdenw daminɛna k'u kɛlɛ. 36Zuwifuw y'u yɛrɛ minɛ, u ma kɛlɛ kɛ u fɛ, u ma u bon ni kabakuru ye, u fana ma u ka dogoyɔrɔw datugu. 37U tun b'a fɔra ko: «An bɛɛ ka sa tilenninya la. Sankolo ni dugukolo kɛra an seerew ye ko aw b'an fagara gwansan le.» 38O la, u juguw benna u kan lafiɲɛlon yɛrɛ la, k'u faga, olu, n'u musow, n'u ka denmisɛnw ani u ka begɛnw. Minw bɛɛ fagara, u tun ye mɔgɔ waa kelen ɲɔgɔn ye.\n39Matatiyasi n'a teriw y'o mɛn tuma min na, u kasira kosɔbɛ. 40U y'a fɔ ɲɔgɔn ye ko: «N'an bɛɛ y'a kɛ i n'a fɔ an balimaw y'a kɛ cogo min na, n'an te siya wɛrɛ nunu kɛlɛ fana janko k'an yɛrɛ kisi, ani k'an ka landaw mara, yanni dɔɔni dɔrɔn an bɛɛ bena faga ka bɔ dugukolo kan.» 41O loon na, u y'a latigɛ ko mɔgɔ o mɔgɔ mana na ko a b'u kɛlɛ lafiɲɛlon na, ko u bena o tigi kɛlɛ, o la, u bɛɛ tena sa i n'a fɔ u balimaw sara cogo min na u dogoyɔrɔw la.\n42O kɔ, Asideɲɛwd ka jɛnkulu dɔ farala u kan. Mɔgɔ jagwɛlɛnw tun lo Isirayɛli jamana kɔnɔ, u bɛɛ labɛnnin tun lo ka Musa ka sariya bato hali n'u ka kan ka kɛlɛ kɛ a kosɔn. 43Mɔgɔ minw tun be boli tɔɔrɔ nunu ɲa, olu bɛɛ nana fara u kan k'u barika boɲa. 44U bɛɛ lajɛnnin kɛra kɛlɛbolo barikaman ye. Zuwifu minw ma sɔn ka Musa ka sariya bato, u ye olu faga u ka dimikojugu fɛ. U ma se ka minw faga, olu bolila ka taga siya wɛrɛw fɛ. 45Matatiyasi n'a teriw wilila ka yaala jamana kɔnɔ ka sarakabɔyɔrɔw ci. 46U ye deen kɛnɛkɛnɛbali minw sɔrɔ Isirayɛli jamana kɔnɔ, u y'olu kɛnɛkɛnɛ fanga na. 47U sera k'u jugu kumababafɔlaw gwɛn. U ye see sɔrɔ. 48U ye Musa ka sariya kisi siya wɛrɛw n'u ka masacɛw ka cɛnni ma. U ma sɔn kojugukɛla ka fanga sɔrɔ.\nMatatiyasi ka kuma laban n'a sayako\n49Matatiyasi satuma tun surunyana ka ban. A y'a fɔ a deenw ye ko:\n«Sisan kɔni, yɛrɛboɲa ni ɲadonya ye barika sɔrɔ,\nhalakili ani dimijugu bɔwaati lo.\n50N deenw, sisan a be aw ma ka wili ka lɔ\nn'aw dusu bɛɛ ye ka Ala ka sariya minɛ ka ɲa.\nAla ye bɛɛn min kɛ n'an faaw ye,\naw k'aw nii di o kosɔn.\n51An faaw ye koo minw kɛ u ka tile la,\naw k'aw hakili to o la k'o ɲɔgɔn kɛ.\nO la, aw bena boɲaba sɔrɔ,\nani tɔgɔba min tena tunu fewu.\n52Yala Ibrayima ma kɛ kantigi ye kɔrɔbɔli waati la wa?\nAla y'a jati mɔgɔtilennin ye o le kosɔn.\n53Yusufu ye Ala ka sariya bato a ka tɔɔrɔ waati la,\no kɔ, a sɔrɔla ka kɛ Ezipiti jamana kuntigi ye.\n54An bɛma Pinasi ka jija kosɔn,\nAla y'a daa di a ma\nko a kɔmɔgɔw bena kɛ sarakalasebagaw ye tuma bɛɛ.\n55Zozuwe kɛra Isirayɛlidenw ka koɲanabɔbaga ye,\nbari a tun y'a ka cii kɛ ka ɲa.\n56Kalɛbu y'a niyɔrɔ dugukolo sɔrɔ,\nbari a ye tiɲɛ fɔ jama ɲana.\n57Dawuda ye masaya sɔrɔ,\no kɛra ale n'a kɔmɔgɔw ta ye kudayi\na ka Alaɲasiran kosɔn.\n58Eli tara ka taga sankolo la\nbari a jijanin tun lo Ala ka sariya la.\n59Ananiya ni Azariya ani Mikayɛli kisira ka bɔ tasuma na\nbari u jigi lanin tun be Ala kan.\n60Daniyɛli kisira jaraw daa ma\na ka tilenninya barika la.\n61Aw k'a faamu ko waati o waati,\nmɔgɔ minw jigi ye Ala ye,\nolu si barika te dɛsɛ.\n62Aw kana siran kojugukɛla ka bagabagali ɲa,\nbari a ka boɲa bena ban a satuma na,\ntumuw ben'a suu dumu.\n63Boɲa b'a kan bii,\nnga sini a tena ye tugu,\nbari a bena segi buguri la,\na ka koo latigɛninw bena kɛ fu ye.\n64N deenw, aw ka kɛ cɛɛw ye,\nka nɔrɔ sariya la kosɔbɛ,\nbari aw bena boɲaba sɔrɔ o la.\n65«Aw baden Simeyɔne filɛ, ne b'a lɔn ko ladilikɛbagaɲuman lo. Aw ka mɛnni kɛ a fɛ tuma bɛɛ, a bena kɛ faa ye aw fɛ. 66Zuda Makabe, min ye mɔgɔ jagwɛlɛn ye kabini a denmisɛnwaati, ale bena kɛ aw ka kɛlɛkuntigi ye, ka kɛlɛ kɛ ni siya wɛrɛw ye. 67Minw bɛɛ be Musa ka sariya bato, aw k'olu lajɛn aw kɔrɔ, k'aw ka siya dimi bɔ. 68Siya wɛrɛw ye kojugu min kɛ aw la, aw k'o ɲɔgɔn segi u ma. Aw ka nɔrɔ sariya kɔnɔnakumaw na.»\n69O kɔ, Matatiyasi ye duba kɛ u ye, ka sɔrɔ ka sa ka ta'a faaw fɛ. 70A sara girɛkiw ka masaya saan 146nan na. U y'a suu don a ka somɔgɔw kaburu kɔnɔ Modin. Isirayɛlidenw bɛɛ y'a sanga kɛ kosɔbɛ.


Eze 25 AKKDC08 - Masaba kumana ne fɛ ko: «Adamaden, i - Bible Search\nEze 24 Eze 26\nKirayakuma, amoniw kosɔn\n1Masaba kumana ne fɛ ko: 2- «Adamaden, i ɲaa sin amoniw ma ka kiraya kɛ u kama. 3A fɔ u ye ko u k'u tulo malɔ ne Matigi, Masaba ka kuma na. Ne ko: Ne ka sigiyɔrɔ nɔgɔra tuma min na, ani Isirayɛli jamana lakolonyara tuma min na, ani Zuda mara mɔgɔw tagara jɔnya la loon min na, o waati la, aw y'a fɔ u koo la ko: ‹Aha!› 4O le kosɔn, ne bena aw don kɔrɔn fɛ mɔgɔw bolo k'aw kɛ u ta ye. Olu bena u ka fanibuguw lɔ aw ka yɔrɔ la ka kɛ u sigiyɔrɔw ye. U bena aw ka yiridenw dumu k'aw ka nɔnɔ min. 5Ne bena Araba dugu kɛ ɲɔgɔmɛw ka ɲiminikɛyɔrɔ ye, ka amoniw ka jamana kɛ sagadɛndɛnyɔrɔ ye. O tuma na, aw ben'a lɔn ko ne ye Masaba le ye.\n6«Ne Matigi, Masaba ko: ‹Aw ye tɛgɛrɛ fɔ ka panpan ka nisɔndiya ni kɔnɔnajuguya ye Isirayɛlidenw ka bɔnɛ kosɔn minkɛ, 7o la, n bena wili aw kama k'aw don siya wɛrɛw bolo, u k'aw bololafɛnw cɛ. Ne bena aw bɔ siyaw cɛma. Jamana tena sɔrɔ aw tɔgɔ la tugu, ne bena aw halaki. O tuma na, aw ben'a lɔn ko ne ye Masaba le ye.› »\nKirayakuma, mowabuw kosɔn\n8- Matigi, Masaba ko: «Mowabuw ni *Seyirikaw y'a fɔ ko Zuda ka soo kɛra i n'a fɔ siya tɔw. 9O la, ne bena Mowabu danyɔrɔw dugubabaw Bɛtiyesimɔti, ni Baalimeyɔn, ani Kiriyatayimu ci, olu minw ye u ka dugu ɲanamanw ye, k'u halaki. 10Ne bena jamana nin di kɔrɔn fɛ mɔgɔw ma k'a kɛ u ta ye, ka fara amoniw kan, ani k'a to amoniw tɔgɔ be tunu. 11Ne bena mowabuw ɲaa gwan. O tuma na, u ben'a lɔn ko ne ye Masaba le ye.»\nKirayakuma, edɔmuw kosɔn\n12- Matigi, Masaba ko: «Edɔmuw y'u mɔnɛ bɔ Zuda ka soo la ka jalaki ben u yɛrɛ kan kosɔbɛ minkɛ, 13o la, ne Matigi, Masaba ko: Ne bena wili Edɔmu mara kama k'a mɔgɔw n'a begɛnw bɛɛ faga. K'a ta Teman fɔɔ ka taga se Dedan, ne bena o bɛɛ kɛ tomo ye. U bena faga ni murujan ye. 14Ne bena n mɔnɛ bɔ edɔmuw na ne ka jama Isirayɛli barika la. Olu bena edɔmuw sara ka kɛɲɛ ni ne ka dimikojugu ye. O tuma na, ne be n mɔnɛ bɔ cogo min na, u ben'o lɔn. Ne Matigi, Masaba le ko ten.»\nKirayakuma, filisiw kosɔn\n15- Matigi, Masaba ko: «Filisiw tun b'a fɛ k'u yɛrɛ mɔnɛ bɔ. U y'a kɛ ni kɔnɔnajuguya ye, k'u jugukɔrɔw tɔɔrɔ kojugu k'u halaki minkɛ, 16o la, ne Matigi, Masaba ko: Ne bena wili filisiw kama k'u bɛɛ faga, mɔgɔ minw tun bɔra Kafitɔri,h n'u siginin be kɔgɔjida la. 17Ne bena n mɔnɛ bɔ u la k'u ɲaa gwan. Ni ne ye n mɔnɛ bɔ u la tuma min na, u ben'a lɔn ko ne ye Masaba le ye.»


Yezu ka Tɛmɛnkan seli laban surunyana | Yezu ka ɲɛnamaya\nYezu ka Tɛmɛnkan seli laban surunyana\nMATIYO 26:1-5, 14-19 MARIKI 14:1, 2, 10-16 LUKA 22:1-13\nU YE WARI DI ZUDA ISIKARIYƆTI MA WALISA A KA YEZU JANFA\nCIDEN FILA YE LABƐNW KƐ TƐMƐNKAN SELI KAMA\nYezu y’a ka ciden naani kalan ka ban oliviyeyirikulu kan. A y’u ka ɲiningaliw jaabi ka ban fana a nali koo la a ka Masaya la ani duniɲa laban koo la.\nA bolo tun degunnin lo kosɔbɛ Nisankalo tile 11nan na! Sisan, a n’a ka cidenw kɔsegira Betani dugu la walisa ka taga si yen. N’a sɔrɔ o wagati la le a y’a fɔ u ye ko: “Aw b’a lɔn ko yanni tile fila, [Tɛmɛnkan seli] bena se, u bena Mɔgɔ Dencɛ don mɔgɔjuguw bolo, waasa u k’a gwengwen lɔgɔ kan.”—Matiyo 26:2.\nO loon dugusagwɛ tun ye arabalon lo ye. N’a sɔrɔ Yezu y’o loon kɛ n’a ka cidenw ye u dan na. Taratalon, a tun ye diinan kuntigiw kɔrɔfɔ ani k’u ka filankafoya bɔ kɛnɛ kan. O kama, u b’a ɲinina walisa k’a faga. Nka, a m’a yɛrɛ yira jama na Nisan tile 12nan na. A t’a fɛ foyi k’a bali ka Tɛmɛnkan seli kɛ n’a ka cidenw ye o dugusagwɛ tile bennin kɔ, o kɔrɔ Nisankalo tile 14nan na.\nNka, sarakalasebagaw kuntigiw ni Yahutuw ka cɛkɔrɔbaw, olu ma to yɔrɔ kelen sanni Tɛmɛnkan seli ka se. U dimininba lo sabu Yezu y’u ka filankafoya bɔ kɛnɛ kan. O kama, u ye ɲɔgɔnye kɛ sarakalasebagaw kuntigiba Kayifu ka soo ani u ye labɛn kɛ walisa ka “Yezu minɛ dogo la k’a faga.” U bena o kɛ cogo di ani tuma juman na? U y’a fɔ “k’u man kan k’a minɛ ɲanagwɛ [Tɛmɛkan seli] tuma na, ko n’o tɛ, mɔgɔw bena muruti.” (Matiyo 26:4, 5). U be siranna sabu u b’a lɔn ko Yezu koo ka di mɔgɔ caaman ye.\nWagati dɔ la, mɔgɔ dɔ nana bɔ diinan kuntigiw ye. U kabakoyara k’a ye ko Yezu ka ciden dɔ lo: Zuda Isikariyɔti. Sutana ye miiriya dɔ don a kɔnɔ ko a k’a Matigi janfa! Zuda y’u ɲininga ko: “Aw bena mun le di ne ma, ni ne y’aw dɛmɛ ka Yezu minɛ?” (Matiyo 26:15). O diyara u ye kosɔbɛ. “U bɛnn’a la k’u bena wari hakɛ dɔ d’a ma.” (Luka 22:5). Wari daa juman? Warigwɛ 30. N’a sɔrɔ o ye warigwɛ kuru bisaba lo ye, o min be bɛn jɔɔn sɔngɔ ma (Ɛkizɔdi 21:32). Diinan kuntigiw y’a yira o cogo la k’u be Yezu mafiɲɛya ani ko nafa bɛrɛ t’a la. Sisan, Zuda y’a daminɛ “ka cogoɲuman ɲini waasa k’a don u bolo ni jama ma bɔ a kala ma.”—Luka 22:6.\nNisan tile 13nan daminɛna tileben tuma na, arabalon na. Yezu bena a ka suu laban lo kɛ Betani dugu la. O loon dugusagwɛ, Yezu ka kalandenw bena labɛn tɔɔw kɛ Tɛmɛnkan seli kama. U tun bena dumuni kɛ min? U mako tun be sagaden min na Tɛmɛnkan seli kama, jɔn lo tun bena o faga ani k’a jɛni sanni Nisankalo tile 14nan ka daminɛ? Yezu m’o si fɔ. O kama, Zuda tun tɛ se k’o kunnafoniw di sarakalasebagaw kuntigiba ma.\nN’a sɔrɔ lamisalon tilefɛ lo, Yezu ye Piyɛri ni Zan ci ka bɔ Betani “k’u ka taga [Tɛmɛnkan seli] dumuni labɛn u ye.” U y’a ɲininga ko: “I b’a fɛ an k’o labɛn yɔrɔ jumɛn?” Yezu y’u jaabi ko: “Aw dontɔ dugu kɔnɔ, aw ni cɛɛ dɔ bena ɲɔgɔn kunbɛn, duun fanin be jii la a kunna. Aw ka tugu o cɛɛ nin kɔ. N’a donna luu min kɔnɔ, aw ye don yen, k’a fɔ o lutigi ye ko karamɔgɔ ko a n’a ka kalandenw bena Hɔrɔnya ɲanagwɛ dumuni kɛ boon min kɔnɔ, k’o be min. A bena bonba dɔ yira aw la sangaso la. An mako bena se fɛɛn minw ma, o bɛɛ b’a kɔnɔ. Aw ka ɲanagwɛ dumuni nin labɛn o yɔrɔ la.”—Luka 22:8-12.\nSiga t’a la, o lutigi ye Yezu ka kalanden dɔ lo ye. N’a sɔrɔ a tun kɔnna k’a miiri ko Yezu bena a ɲini ka Tɛmɛnkan seli kɛ ale ka boon kɔnɔ. Cidenw senin kɔ Zeruzalɛmu, koow kɛra i ko Yezu tun y’a fɔ cogo min na. U ye sagaden faga k’a jɛni ani u y’a filɛ ni labɛn tɔɔw kɛra walisa Yezu n’olu mɔgɔ 12 ka se ka Tɛmɛnkan seli dumuni kɛ.\nNisankalo tile 12, arabalon na, n’a sɔrɔ Yezu ye mun lo kɛ ani mun na do?\nMun na diinan kuntigiw ye ɲɔgɔnye kɛ? Mun na Zuda tagara bɔ u ye?\nYezu ye jɔn ni jɔn lo ci Zeruzalɛmu lamisalon na? U ye mun lo kɛ yen?\nA ci dɔ ma A ci dɔ ma Yezu ka Tɛmɛnkan seli laban surunyana\njy sap. 115 ɲɛɛ 266-267


Kor 2nan 3 AKKDC08 - An bena an yɛrɛ koo fɔ aw ye tugu - Bible Search\nKor 2nan 2 Kor 2nan 4\nKor 2nan 3\n1An bena an yɛrɛ koo fɔ aw ye tugu wa? Walima an mako be sɛbɛ dɔ la min b'an koo fɔ wa? Wala aw ta, i n'a fɔ mɔgɔ dɔw b'a kɛ cogo min na wa? 2Aw le y'an ka sɛbɛ ye. A sɛbɛnnin be an dusu la, mɔgɔ bɛɛ b'a ye, ani k'a lɔn. 3- Aw kɛra Krista ka bataki ye, o min cira an barika la. A m'a sɛbɛn ni sɛbɛnnikala ye, nga a sɛbɛnna Nitigi Ala ka Nii le barika la, a fana ma sɛbɛn walaka kabakurulaman kan, nga adamaden dusu la.\n4An y'o jigi sɔrɔ Krista barika la Ala ɲakɔrɔ. 5An te miiri ko an sera ka fɛɛn minw kɛ, k'o bɔra an yɛrɛ la dɛ, o bɔra Ala le la. 6- Ale lo ye see d'an ma ka bɛnkura koo fɔ mɔgɔw ye, o te sariyako ye, nga Nii Senuman koo lo. Sariya be na ni saya ye, nga Nii Senuman be na ni nii ye.\n7- Sariya min ka koo laban ye saya ye, o tun sɛbɛnna walaka kabakurulaman kan tuma min na, ni Ala ka nɔɔrɔ yera o waati la fɔɔ Isirayɛlidenw tun te se ka Musa ɲada filɛ, o nɔɔrɔ kosɔn min tun kɛra fɛɛn tɛmɛta ye, 8min kɛra Nii Senuman ka baara ye, ale ka nɔɔrɔ man kan ka boɲa wa? 9Baara min laban ye halakili ye, n'o ye boɲa sɔrɔ, baara min be mɔgɔw kɛ mɔgɔtilenninw ye, ale ka boɲa tena tɛmɛ o ta kan wa? 10Fɛɛn min tun ye boɲa sɔrɔ, ale ka boɲa ma kɛ boɲa ye sisan ta ɲana, sisan ta ka barika boɲa kosɔn. 11Fɛɛn min tun kɛra fɛɛn tɛmɛta ye, n'ale ye boɲa sɔrɔ, fɛɛn min te tɛmɛ abada, ale ta ka bon.\n12O jigi le b'an fɛ, o le y'a to an hakili siginin lo. 13- An t'a kɛ i n'a fɔ Musa tun b'a kɛ cogo min na, ale min tun be to ka fani biri a ɲada kan, waasa Isirayɛlidenw kana nɔɔrɔ tɛmɛta daan ye. 14Nga u ma se ka foyi faamu, i n'a fɔ fani birinin be u ɲada kan. Hali ka na se bii yɛrɛ, n'u be bɛnkɔrɔ kalan tuma min na, u te foyi faamu, bari o fani nin be bɔ Krista le barika la. 15Hali ka na se bii, n'u be Musa ka kitabu kalan, o fani nin b'u hakili kan. 16- Ni min sɔnna Matigi ma, fani nin be bɔ o tigi ɲada kan. 17Matigi min koo be fɔra yan, o ye Nii Senuman ye. Matigi ka Nii Senuman be yɔrɔ min na, yɛrɛsɔrɔ le b'o yɔrɔ la. 18An minw ka fani bɔra, an be Matigi ka nɔɔrɔ yira. O la, an be yɛlɛma ka kɛ i n'a fɔ ale, ka nɔɔrɔ sɔrɔ kosɔbɛ min be to ka boɲa tuma bɛɛ Matigi barika la, min ye Nii Senuman ye.


Fariziɲɛw be cɛɛ dɔ ɲininga min fiyɛntɔman wolola | Yezu ka ɲɛnamaya\nFariziɲɛw be cɛɛ dɔ ɲininga min tun ye fiyentɔ ye\nCƐƐ MIN TUN YE FIYENTƆ YE, FARIZIƝƐW B’A ƝININGA\nDIINAN KUNTIGIW YE “FIƝƐNTƆW YE”\nFariziɲɛw t’a fɛ ka la a la ko Yezu ye cɛɛ dɔ ɲɛɛw yɛlɛ, min fiyentɔman wolola. O kama, u y’o cɛɛ bangebagaw weele. A bangebagaw b’a lɔn ko n’u faratira, u be se k’u “gɛn ka bɔ Alabatoso la.” (Zan 9:22, ABM). N’u gwɛnna ka bɔ Yahutu tɔɔw cɛma, o nɔfɛkow bena juguya u somɔgɔw ma, lɔyɔrɔ ani wariko ta fan fɛ.\nFariziɲɛw ye ɲiningali fila kɛ u ye ko: “Cɛɛ nin y’aw ka woloden ye wa? Aw ko a fiɲɛntɔman le wolola! A do kɛra di a be yeli kɛ sisan?” A bangebagaw y’u jaabi ko: “Anw kɔni y’a lɔn ko an deen lo, a fana fiɲɛntɔman le wolola. A ɲaa yɛlɛko, an te dɔ lɔn o la.” Hali n’u dencɛ y’a lakali u ye koow kɛra cogo min na, u b’u yɛrɛ kɔrɔsi u ka fɔtaw la. U ko: “Aw k’a yɛrɛ ɲininga o la, denmisɛn tɛ, a ka kan ka se k’o ɲafɔ aw ye.”—Zan 9:19-21.\nO kama, Fariziɲɛw ye cɛɛ weele tugun ani u y’a bagabaga ko dalilu b’u fɛ ka Yezu jalaki. U ko: “Anw y’a lɔn ko i ɲaa yɛlɛbaga nin ye hakɛkɛla ye. Tiɲɛ fɔ an ye Ala kama.” Cɛɛ m’a janto u ka jalakili kumaw na. A ko: “Ne kɔni m’a lɔn ni hakɛkɛla lo dɛ! Ne be koo kelen dama lɔn, ne tun ye fiɲɛntɔ ye, nga sisan ne be yeli kɛ.”—Zan 9:24, 25.\nFariziɲɛw t’a fɛ ka dan o ma. U ko: “A ye mun le kɛ i la? A y’i ɲaa yɛlɛ cogo di?” Cɛɛ y’u jaabi ni jagwɛlɛya ye ko: “Ne tun kɔnna k’o ɲafɔ aw ye, aw m’aw tulo malɔ n fɛ. Mun na aw b’a fɛ k’o kuma kelen nin lamɛn tugu? Kɔni aw fana t’a fɛ ka kɛ a ka kalandenw ye dɛ!” Fariziɲɛw dimininba ye cɛɛ nɛni ko: “E le y’a ka kalanden ye. Anw kɔni ye Musa ka kalandenw ye. An y’a lɔn ko Ala kumana Musa fɛ. Nga nin do, an t’a bɔyɔrɔ lɔn.”—Zan 9:26-29.\nCɛɛ kabakoyara k’a fɔ ko: “Aa, nin le ye kabako nin ye. Aw m’a bɔyɔrɔ lɔn k’a sɔrɔ a ye ne ɲaa yɛlɛ.” O kɔ, cɛɛ ye hakilijagabɔ kɛ n’u ye cogo tilennin na k’a yira Ala be mɔgɔ sifa minw ka delili lamɛn ani a be sɔn minw ma. A ko: “An kɔni b’a lɔn ko Ala te hakɛkɛla ka daalili jaabi. Nga mɔgɔ min be siran Ala ɲa n’a b’a sago kɛ, a b’ale lo jaabi. An m’a mɛn ka ye fɔlɔ ko mɔgɔ min fiɲɛntɔman wolola, ko dɔ y’o ɲaa yɛlɛ.” A y’a ka kumaw kuncɛ ko: “Ni cɛɛ nin tun ma bɔ Ala fɛ, a tun tena se ka foyi kɛ.”—Zan 9:30-33.\nFariziɲɛw ma se ka cɛɛ ka kumaw sɔsɔ. U y’a nɛni ko: “Ele ye hakɛkɛla ye kabini e wolotuma, e be na lɔ yan ko i b’an kalan!” U y’a gwɛn ka bɔ kɛnɛma.—Zan 9:34.\nYezu y’a mɛn k’u ye cɛɛ gwɛn minkɛ, a nana a kunbɛn ani a y’a ɲininga ko: “I lara Mɔgɔ Dencɛ la wa?” Cɛɛ y’a jaabi ko: “Jɔn lo, waasa ne ka l’a la?” Yezu y’a fɔ a ye ko: “I y’a ye ka ban. Ale lo be kumana i fɛ ten jaati.”—Zan 9:35-37.\nCɛɛ y’a jaabi ko: “Ne lara e la Matigi.” Cɛɛ y’a kunbiri gwan Yezu ɲɛɛ kɔrɔ k’a yira ko a limaniyara Yezu la ani ko a b’a bonya. Yezu ye kuma dɔ fɔ min kɔrɔ ka bon. A ko: “Ne nana diɲɛ nin na kiti le kama. O la, minw ɲaa te yeli kɛ, olu ɲaa ka yɛlɛ. Minw be yeli kɛ, olu ka fiɲɛn.”—Zan 9:38, 39.\nFariziɲɛ minw tun be o yɔrɔ la, olu b’a lɔn k’u tɛ fiyentɔw ye. Nka, olu minw ko u ye ɲɛminɛbagaw ye Alako ta fan fɛ, an be mun fɔ o koo la? U ye joo di u yɛrɛ ma ka Yezu ɲininga ko: “Anw fana ye fiɲɛntɔw ye wa?” Yezu y’u jaabi ko: “N’aw tun fiɲɛnnin lo, hakɛ tun tena sɔrɔ aw kan. Nga aw b’a fɔ minkɛ ko aw be yeli kɛ, o kama, aw ka hakɛ b’aw kan.” (Zan 9:40, 41). N’u tun banna Masiya la k’a to u tun tɛ karamɔgɔw ye Israɛl, o tun be se ka faamu. Nka, u banna Yezu la hali k’a sɔrɔ u be sariya lɔn, u ye jurumuba lo kɛ ten.\nCɛɛ min fiyɛntɔman wolola, mun na a bangebagaw siranna tuma min na Fariziɲɛw y’u weele ka na? U ye Fariziɲɛw jaabi cogo di?\nKuma tilennin juman lo ye Fariziɲɛw dimi?\nMun na joo si tɛ Fariziɲɛw fɛ ka Yezu kɛlɛ?\nA ci dɔ ma A ci dɔ ma Fariziɲɛw be cɛɛ dɔ ɲininga min tun ye fiyentɔ ye\njy sap. 71 ɲɛɛ 168-169


Damina Kitabu faamucogo, Jula NT of Côte d’Ivoire (DYU) | The Bible App\nDamina Kitabu faamucogo\nIdioma de la BíbliaDyula\nDamina kitabu bɛ dunuɲa daminacogo le yira an na: Dunuɲa dancogo, ani adamadenw, ani fɛnɲanamanw bɛɛ dancogo, ani jurumun ni tɔɔrɔ doncogo dunuɲa kɔnɔ.\nKa kaɲa ni mɔgɔ caman ta miiriya ye, cira Musa le kɛra nin kitabu sɛbɛbaga ye, ani kitabu naani minw tugura nin kitabu ra.\nAn bɛ se k’a fɔ ko kunba fla le bɛ nin kitabu kɔnɔ:\n1. Sura 1–11: Dunuɲa ni adamadenw dancogo, ani mɔgɔ fɔlɔw ta ko, minw ye Adama ni Awa ye, ani Kabila ni Abila, ani Nuho; Babɛli ta sankasojan ta ko fana bɛ nin yɔrɔ ra. (Dɔw b’a fɔ Kabila ma ko Kayɛn, k’a fɔ Abila ma ko Abɛli.)\n2. Sura 12–50: Izirayɛlimɔgɔw ta bɛmacɛ fɔlɔw ta kow, minw ye Iburahima, ani Isiyaka, ani Yakuba ye, ani Yakuba dencɛ tan ni fla minw nana kɛ Izirayɛli ta gba tan ni fla kuntigiw ye. Yakuba dencɛ Yusufu le sababu ra, Izirayɛlimɔgɔw tagara sigi Misiran.\nCan lo, nin kitabu bɛ adamadenw tagamacogo, ani o ta kɛwalew fɔ an ye, nka a kun yɛrɛ kɛra min ye, o ye ka Ala ta baara ni a ta sebagaya le yira an na, k’a yira ko Ala le kɛra fɛn bɛɛ danbaga ye, ani fɛn bɛɛ tigi ye. Ala bɛ kojugu kɔninya, a bɛ kojugukɛbagaw jaraki. A bɛ mɔgɔɲumanw dɛmɛ janko o ye to ka tagama o siraɲuman kan.\nDunuɲa ni adamadenw dancogo (1–2)\nJurumun doncogo dunuɲa kɔnɔ (3)\nNuho ta wagati (4–10)\nBabɛli ta sankasojan ta ko (11.1-9)\nIburahima, ani Isiyaka, ani Yakuba ta wagatiw (11.10–35.29)\nEsawu ta durujaw (36)\nYusufu ni a balemaw ta ko (37–45)\nIzirayɛlimɔgɔw tagacogo Misiran (46–50)\nMés informació sobre Jula NT of Côte d’Ivoire\nExplora Damina Kitabu faamucogo per verset